text:
«Biz Türkmenistanyň TANAP taslamasyna gatnaşmagyna umyt edýäris, çünki hut Türkmenistan sebitde esasy energetik orny eýeleýär». Bu barada Hazar deňziniň türkmen kenaryndaky «Awaza» milli syýahatçylyk zolagynda 23-24-nji maýda geçirilen Türkmenistanyň IX Halkara gaz kongresine (TGC-2018) gatnaşan, Türkiýäniň Türkmenistandaky ilçisi Mustafa Kapuju aýtdy.
— TANAP taslamasy Ýewropanyň energetika howpsuzlygyny berkitmekde örän möhümdir. Gaz geçirijiniň geçiriljek ugrundaky ähli döwletler «Günorta gaz geçelgesi» (GGG) taslamasyna gatnaşyjy hökmünde Türkmenistan bilen gyzyklanýarlar, diýip diplomat belledi.
— Hemmeler Hazar deňziniň hukuk derejesi hakynda Konwensiýanyň gol çekilmegine garaşýar. Türkmenistandan Hazar deňziniň asty bilen Azerbaýjana gaz geçirijini gurmak we türkmen gazyny TANAP-yň üsti bilen Ýewropa çykarmak mümkinçiligi bu taslamanyň düşewüntliligini artdyrar, diýip ilçi belledi.
Belläp geçsek, tebigy gazy dünýä bazarlaryna çykarmagyň ýollaryny diwersifikasiýalaşdyrmak syýasatyny durmuşa geçirýän Türkmenistan üçin Ýewropa ugry möhüm ähmiýetini saklap galýar. Geçen gaz kongresinde Döwlet ministri — «Türkmengaz» döwlet konserniniň başlygy Myrat Arçaýewiň belleýşi ýaly, Transhazar gaz geçirijisiniň gurluşygynyň taslamasy hem ähmiýetini ýitirenok. Şu nukdaýnazardan birnäçe ýyl mundan ozal işe girizilen, ýurduň ähli gaz magistrallaryny bitewi ulgama birleşdiren «Gündogar – Günbatar» gaz geçirijisine türkmen gazyny eksport etmek üçin strategik taýdan möhüm turba geçiriji infrastrukturasy hökmünde kabul etmek bolar.
Ýatlap geçsek, Türkiýe, Azerbaýjan, Türkmenistan we ÝB «Günorta gaz geçelgesi» turba geçirijiler ulgamyna birikdiriljek Transhazar gaz geçirijisiniň gurluşygyny maslahatlaşýarlar. «GGG» Transadriatik (TANAP) we Transanatoliý (TAP) turba geçirijileri degişlidir.
Häzirki wagtda türkmen gazyny eksport etmegiň esasy ugry Türkmenistan — Hytaý gaz geçirijisidir. Döwletara ylalaşyga laýyklykda bu iri energetika magistralynyň dördünji şahasyny gurmak meýilleşdirilýär, onuň kuwwatlylygyny 65 mlrd kub metre ýeter.
Türkmen «mawy ýangyjyny» eksport etmegiň ýene-de bir möhüm ugry Türkmenistan – Owganystan – Pakistan – Hindistan gaz geçirijisidir.


c: text/html

text:
Ýurdumyzda milli manadymyzyň dolanyşyga girizilmeginiň 24 ýyllygy belleniler
Şu ýylyň şu ýylyň 1-nji noýabrynda milli manadyň dolanyşyga girizilmeginiň 24 ýyllygyna bagyşlanyp ylmy-amaly maslahat geçiriler.
Onda garaşsyzlyk ýyllary içinde bank ulgamynyň ösüşi, ykdysadyýetde gazanylan üsütünlikler, pul-karz syýasatynyň möhüm ugurlary, milli manadymyzyň durnuklylygyny üpjün etmek boýunça amala aşyrylýan çäreler hakynda çykyşlar bolar.
1993-nji ýylyň 1-nji noýabrynda döwlet walýutasynyň ulanlyşa girizilmeginiň Türkmenistanyň Garaşsyzylygynyň ýolundaky möhüm ädime öwrülendigini we ýurdumyzyň özygtyýarly hem-de halkara bileleşiginiň doly hukukly agzasy hökmünde ykrar edilendigini aňladýar. Şu ýyllaryň içinde türkmen manady diňe bir milli buýsanjymyz bolman, eýsem, ol durmuş-ykdysady ösüşiň belent sepgitlerine ýetmekde wajyp orun eýeledi.

robotstxt: allowed

filter: keep


text:
Türkmenistanyň Aragatnaşyk ministrligi “Altyn Asyr” ÝGPJ
bilen bilelikde «TMCELL Töleg» goşundysyny işe girizdiler
Ykjam telefonyň hasabyny indi “Altyn Asyr” plastiki karty bilen hem dolduryp bolýar. Nagt däl görnüşdäki hasaplaşyk boýunça by hyzmaty Türkmenistanyň Aragatnaşyk ministrliginiň hünärmenleri «Аltyn Asyr» (TMCELL) ÝGPJ milli öýjükli telefon operatory bilen bilelikde işläp taýýarladylar we ornaşdyrdylar.
Ykjam telefonyňyzyň hasabyny doldurmak üçin indi terminala barmak hökman däl. Milli hünärmenleriň işläp taýýarlan we önümçilige ornaşdyrylan «TMCELL Töleg» hyzmaty Aşgabat şäheriniň gününiň öň ýanynda işe girizildi.
Goşundy “Altyn Asyr” ÝGPJ-nyň müşderilerine hyzmat üçin töleg alynmazdan onlaýn düzgünde ykjam telefonyň hasabyny dolmaga, ýagny bank kartasyny elektron gapjyk hökmünde ulanmaga mümkinçilik berýar.
Goşundynyň işläp başlamagy üçin ilki sms-bildiriş hyzmatyny işjeňleşdirmeli. Telefon Android operasion ulgamly bolsa, «TMCELL Töleg» goşundyny Play Market-e geçirmeli, eger iOS operasion ulgamly bolsa, Apple Store ulanmaly. Goşundyda “hasaba alyş” sahypasy açylanda, telefon belgiňizi giriziň we “Ýene” diýen düwmä basyň. Size tassyklaýyş kodly sms geler.
Hasaba alyş amala aşyrylandan soň “Meniň kartalarym” bölümine geçiň we “Altyn Asyr” plastiki kartaňyz barada maglumat giriziň. “Üstüni dolmak” bölümine ykjam telefonyň belgisini, tölegiň möçberini giriziň we kartany saýlaň. “Ýene” düwmä basyň. Kodly sms gelensoň ony giriziň we “Tassyklamak” düwmesine basyň.
Tölegi ”Gelen jaňlar” bölüminde barlap, “Sazlamak” bölüminde beýan ediş dilini üýtgedip we goşundyny baglamak üçin parol girizip bolýar.
«TMCELL Töleg» goşundysynyň ornaşdyrylmagy jemagat hyzmatlary, harytlary tölemek we pul geçirmek ýaly dürli tölegleri ýerine ýetirmek üçin ykjam hyzmatlary ulanmakda ilkinji ädimdir. Hünärmenler elektron tölegleriň umumy möçberinde ykjam tölegleriň paýynyň artjakdygyny aýdýarlar. Bu bazaryň ösmegine diňe bir internetiň elýeterligi we ykjam enjamlaryň giňden ýaýranlygy däl, eýsem ilatyň hyzmatlaryň bu görnüşine ynamynyň artmagy hem ýardam edýär.
Çeşme: turkmenportal.com


text:
Eger-de Google playdan programalary alyp bilmeýän bolsaň. Ýa -da Google hasap açmaga ýaltanýan bolsaň. Onda bu temany gözden geçir.
Käbir programalar diňe Google Playda bolyar, başga ýerden hiç hili almaga mümkinçilik hem bolmaýan ýagdaýlar bolýar. Bizdede Google Playdan alyp bolmayan bolsa, işimiz aňsat.
Ilki bilen şu saýta giriň http://apk-dl.com/ . Gireniňziden soňra aşakdaky ýaly sahypa açylar. Siz Google playdan alyp bilmeýän programaňyzyň adyny ýazyň we gözlediň.
Gözlediniňizden soňra programaňyz aşaky şekilde çykar. Siz Download düwmesine basyň.
Soňra aşakdaky ýaly sahypa geçer. Sizi 3-4 sekunt garaşdyrar we indirilýän sahypa geçer.
Ondan soň bolsa özüňiziň robot däldigiňizi subut edip boşluga bellijek goýmaly.
Bellijegi goýanyňyzdan soňra Download düwmä basyň.
Download basanyňyzdan soňra ýene bir sahypa açylar. Ol ýerdede Start Download basyň. Soňa basanyňyzdan soňra programa telefonyňyza indirilip başlar.
Bu çözgüdi agyr gören bolsaňyz http://gmail.com dan özüňize täze google hasap açyň.
6,453 gezek okaldy


text:
Antalýa gelen rus syýahatçylarynyň sany 4 milliondan geçdi
Şähere 2014-nji ýylda jemi 3 million 478 müň rus syýahatçysy gelipdi
Rus gezelenç operatory ATOR firmasy 2017-nji ýylyň ýanwar-noýabr aýlaryny öz içine alýan döwürde Antalýada 4,2 million rus syýahatçynyň dynç alandygyny mälim etdi.
Ady agzalýan döwürde 3,7 million rus syýahatçysy Antalýanyň howa menziline geldi.
500 müň rus hem Antalýa welaýatynyň Alanýa etrabyndaky howa menziline geldi.
Şähere 2014-nji ýylda jemi 3 million 478 müň rus syýahatçysy gelipdi
ATOR-yň görkezijilerine görä, Russiýa 38,4 göterim bilen Antalýa iň köp syýahatçy ugradan ýurt boldy.
Antalýadan soň 16,8 göterimlik paý bilen Germaniýa ikinji, 7,4 göterimlik paý bilen Ukraina hem üçünji orny eýeledi.


text:
Welaýat döwlet drama teatrynda Türkmenistanyň Zenanlar birleşiginiň Balkanabat şäher geňeşiniň we Türkmenistanyň Kärdeşler arkalaşyklarynyň welaýat birleşmesiniň bilelikde guramaklarynda şeýle at bilen bäsleşik geçirildi. Oňa dürli kärde zähmet çekýän adamlar gat- naşdylar.
Bäsleşige gatnaşanlar onuň şertlerine laýyklykda, hormatly Prezidentimiziň «Türkmenistan-Beýik Ýüpek ýolunyň ýüregi» atly kitabyndan bölekleri labyzly okadylar. Bu ajaýyp eseriň milli gymmatlyklarymyzy, ýol-ýörelgelerimizi içgin öwrenmekde, olary ýaş nesliň aňyna ýetirmekde uly ähmiýetiniň bardygyny çykyşlarynda beýan etdiler. Bäsdeşler mähriban Arkadagymyzyň taýsyz tagallalary netijesinde ýurdumyzda amala aşyrylýan beýik işlere, raýatlaryň zähmet joşgunyna özleriniň ýürek buýsançlaryny aýdym-sazlaryň, goşgularyň, dessanlardan bölekleriň, küştdepdidir gazallaryň üsti bilen açyp görkezdiler. Türkmen medeniýetiniň, sungatynyň ösdürilmegi, gadymy ýol-ýörelgelerimiziň içgin öwrenilmegi, olaryň ösüp gelýän ýaş nesliň aňyna ýetirilmegi üçin ak ýollary açýan mähriban Arkadagymyza tüýs ýürekden alkyş aýtdylar.
Bäsleşigiň jemi jemlenilende, Balkanabat şäherindäki 15-nji orta mekdebiň türkmen dili we edebiýaty mugallymy Sülgün Baýlyýewa birinji, 1-nji saglyk öýüniň şepagat dogany Toýly Aýydow ikinji, «Türkmennebit» döwlet konserniniň «Goturdepenebit» nebitgaz çykaryş müdirliginiň nebit çykaryjy enjamlary abatlamak boýunça uly ussasy Sahymämmet Amanow üçünji orunlary eýelediler we bäsleşigiň welaýat tapgyryna gatnaşmaga hukuk gazandylar.
Soňra welaýat Taryhy we ülkäni öwreniş muzeýi tarapyndan guralan el işleriniň we amaly-haşam sungatynyň sergisine hem-de welaýat we şäher kitaphanalarynyň guran «Beýik Ýüpek ýoly-geçmişiň, şu günüň, geljegiň ýaňy» atly kitap sergisine syn edildi.
Nursoltan DEPBIÝEWA.
«Balkan» gazeti.
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
BMG-niň Siriýa boýunça ýörite wekili Damask režimini we olaryň rus ýaranlaryny demirgazyk şäher Aleppony jeňçileri ýok etmek üçin weýran etmezlige çagyrdy.
Staffan de Mistura 6-njy oktýabrda Ženewada çykyş edip, eger-de ruslar tarapyndan goldanylýan hökümet güýçleri hüjümi dowam etdirse, gündogar Alepponyň pitneçileriň elindäki ýerleriniň iki aý içinde doly weýran ediljekdigini, ol ýerde ýaşaýan müňlerçe adamyň öldüriljegini aýtdy.
Şeýle-de ol, eger-de bombalaýyş togtadylsa, ozal Al-Nusra front diýip bilinýän Fatah al-Şam Frontyň 900 çemesi jeňçisini bu ýerden hut özüniň başga ýere ugratmagyny teklip etdi.


text:
Aşgabatda Ýapyk binalarda we söweş sungaty boýunça V Aziýa oýunlary tamamlanandan bir gün soň, ýagny 28-njy sentýabrda howpsuzlyk çäreleriniň ýokary bolmagynda galýandygy, oýunlara gabatlanyp girizilen çäklendirmeleriň we gadagançylyklaryň dowam edýändigi habar berilýär.
Ýatladyp geçsek, türkmen häkimiýetleri oýunlaryň öň ýanynda, Aşgabatda alkogolly içgileriň satylmagyny gadagan etdiler, şäher we region ilatynyň paýtagtdaky hereketini çäklendirdiler, ozalky tussaglara ýaryşlaryň geçirilýän ýerleriniň golaýynda görünmezligi buýurdylar we eýesiz it-pişikleri ýok etmek, dilegçi çagalaryň köçä çykmagynyň öňüni almak üçin berk çäreleri gördüler.
Azatlyk Radiosynyň paýtagtdaky çeşmeleriniň tassyklamagyna görä, bu gadagançylyklar we çäklendirmeler öz güýjünde saklanyp galýar. Şeýle-de, bu oýunlaryň geçirilýän desgalarynyň dört tarapynda ýerleşen we mundan bir aý çemesi ozal ýapylan şaýollar we Olimpiýa toplumynyň günortasyndaky Parahat 1, Parahat 2/1 we Parahat 2/2 etrapçalaryndaky köçeler hem ýapyklygyna galýar. Bu etrapçalara awtoulaglar goýberilmeýär we adamlar henizem pyýada hereket edýärler.
“Aşgabat - 2017” oýunlary tamamlanan bolsa-da, Olimpiýa toplumynyň golaýyndaky köçelere, seýilgählere we etrapçalaryň içindäki boş meýdançalara polisiýa işgärlerinden başga-da, raýat eşigindäki we harby lybasdaky howpsuzlyk işgärleriniň gözegçiliginiň dowam edýändigi aýdylýar.
“Bulardan başga-da, şu günden başlap köçe-ýol hereketine gözegçilik edýän awtoinspektorlaryň sany köpeldi. Olaryň käbiri etrapçalaryň içindäki köçelere pyýada aýlanýarlar, käbiri ýörite döwlet awtoulagynda gözegçilik edýärler. Köçe-ýol hereketine gözegçilik edýän awtoinspektorlar munuň sebäpleri barada soranyňda: ‘käbir awtoulag eýeleriniň para berip, etrapça girýändigi barada bizde maglumat bar. Munuň öňüni almak üçin çäre görýäris’ diýip jogap berýärler” diýip, howpsuzlyk ýagdaýlary sebäpli adynyň efirde agzalmazlygyny soran Azatlygyň çeşmesi gürrüň berdi.
Türkmenistanda geçirilýän iň uly halkara çäresine gabatlanyp girizilen gadagançylyklaryň haçan ýatyrylyp, raýatlaryň adaty durmuşa haçan dolanjakdygy barada, resmi taýdan ilat köpçüligine anyk maglumat berilmeýär.
Emma Köpetdag etrap häkimliginiň we köçe-ýol hereketine gözegçilik edýän awtoinspektorlaryň käbir jogapkär işgärleri bu gadagançylyklaryň 1-nji oktýabrdan başlap ýatyrylmagy barada gepleşikleriň geçirilýändigini, ýöne anyk bir zat aýdylmaýandygyny, Azatlygyň paýtagtdaky çeşmesine gürrüň berdiler.
“Adynyň efirde agzalmazlygyny soran döwlet işgärleri ‘bize 1-nji oktýabra çenli gözegçiligi hiç hili gowşatmaly däl diýip görkezme berdiler’ diýdiler” diýip, Azatlygyň söhbetdeşi aýdýar.
Galyberse-de, ol 28-nji sentýabrda irden sagat 10:00 çemesi şäheriň beýleki etrapçalaryndan getirilen köçe süpürijileriň oýunlaryň ýapylyş dabarasynda atylan feýerwerkleriň galyndylaryny ýygnap başlandygyny sözüniň üstüne goşdy.
Sözümiziň ahyrynda ýatlatsak, türkmen häkimiýetleri we media serişdeleri bu oýunlaryň “ýurduň dünýädäki abraýyny aýtdyrjakdygyny” tekrarlasalar-da, oýunlara gabatlanyp girizilen gadagançylyk we çäklendirmeler, şeýle-de olaryň ilata ýetirýän täsirleri barada kelam söz aýtman gelýärler.


text:
Daşoguza dynç günleriniň dowamynda gelen duzly apy-tupandan soň, sebitde kärendeçi daýhanlar we býujet işgärleri gowaçanyň we baglaryň üstüne düşen duz gatlaklaryny ýuwmak işlerine çekildiler.
Читайте также на русском
“Şu gün, ýagny 29-njy maýda daňdandan bäri daýhanlar we býujet işgärleri, şol sanda mugallymlar hem eginlerine asylan derman sepilýän enjamlary bilen gowaçanyň we baglaryň üstüne ýygnanan duzlary ýuwup başladylar. Daşogza göýä gar ýagana meňzeýär” diýip, Azatlyk Radiosynyň sebitdäki habarçysy gürrüň berdi.
Ýatlatsak, Daşogza 27-nji maý güni gelen harasatyň netijesinde duz sebitiň pagta we bugdaý meýdanlaryny, gök-bakja ekinlerini gurşap alypdy; käbir obalarda duzuň gatlagy 1 sm çenli baryp ýetipdi.
Bu ýagdaýlaryň sebitiň ekerançylygy bilen birlikde maldarçylyk pudagyna hem uly zyýan ýetirendigine üns çekilýär.
“Tut ýapraklaryny hem duzuň basandygy sebäpli, ýüpek gurçuklary ýapraklary iýmeýärler. Bu onsuz hem öz zyýanyna mejbury işledilýän pileçilere goşmaça kynçylyk döretdi. Häzir tut ýapraklaryny ýekän-ýekän ýuwup, suwuny esgi bilen süpürip gurçuga berýärler” diýip, Azatlyk Radiosynyň Daşoguzdaky habarçysy gürrüň berdi.
Ol sözüni dowam etdirip: “Öri meýdanlaryny hem tutuşlygyna duz basdy. Ownuk we iri şahly mallar otlary iýmeýärler. Maldarçylyk hojalyklary uly zyýana galandyklaryny, eger-de ýagyş ýagyp meýdanlardaky duzy ýuwmasa, onda kyn güne düşjekdiklerini aýdýarlar” diýip, gürrüň berdi.
Mundanam başga, býujet işgärleri sebitdäki edara binalarynyň üstündäki duz gatlaklaryny ýuwmak işlerine hem mejbury çekildiler.
Duzly apy-tupanyň gelen pursady kärende ýerlerinde ýa-da meýdanda bolan adamlaryň teninde her dürli ýaralaryň hem çykandygy bellenilýär.
Galyberse-de, türkmen hökümeti tebigy harasat we onuň netijeleri barada dymmagyny dowam edýär. Hatda duzly tupanyň ertesi güni geçirilen wideoşekilli iş maslahatynyň dowamynda, Daşogzyň häkimi duzly tupan barada kelam agyz söz aýtman, ol “obasenagat toplumynyň işiniň netijeliligini ýokarlandyrmaga, hususan-da, galla oragyna taýýarlyk görmek hem-de gowaça ideg etmek, sebitiň durmuş we senagat düzümlerini döwrebaplaşdyrmaga gönükdirilen wezipeleri üstünlikli çözmek boýunça alnyp barylýan işler, şeýle hem pile taýýarlamak boýunça şertnamalaýyn borçnamanyň ýerine ýetirilişiniň we şaly ekişiniň barşy” barada hasabat berdi.
Türkmen prezidenti hem öz gezeginde, “gowaça ideg etmek boýunça göz öňünde tutulan hemme agrotehniki çäreleri öz wagtynda berjaý etmegiň zerurdygyny nygtamak” bilen çäklendi.
Şol bir wagtda, galla hasylyny dolmak boýunça kärendeçi daýhanlara hasam köp basyş edilip başlanandygy barada maglumat gowuşýar.
“Hukuk goraýjy edaralary, esasan hem prokuraturanyň we polisiýanyň degişli gulluklary, gije-gündiz potratlarda, hem-de ekin meýdanlarynda gözegçilik edýärler. Galla öndürmek üçin oňaýly şertler bolmadyk sebitlerde hem, galla planyny doldurmak üçin yzygiderli ýygnaklar geçirilýär. Häkimleriň bolsa, bar aladasy – öz geljekleri. Sebäbi köp welaýatlarda suw geçen ýylkylara görä has az boldy” diýip, Azatlyk Radiosyna ýerli daýhanlaryň biri maglumat ýollady.
Bu aralykda, Daşogza gelen tebigy harasatyň netijesinde zyýan çeken ekerançylyk we maldarçylyk pudagyndaky kärendeçilere hökümet tarapyndan nähilidir bir ýeňillikleriň döredilip-dörediljemekdigi barada häzirlikçe hiç hili maglumat berilmeýär.


text:
ML320
Toyota coaster
Satlyk masyn gerek arzan opel
Satlyk masyn gerek arzan opel
Mana mashin gerek Babochka, 40000 manada cenli
Mana mashin gerek Babochka, 40000 manada cenliGörmek Ýeňil maşynlar goşulan wagty 3 aý öň Gören adam sany 47x
Montero
Матор 3.5 Dohc каропка афтоматGörmek Mitsubishi goşulan wagty 3 aý öň Gören adam sany 143x
Toyota Camry 2010
Daewoo yyly 1998 1.6 prastoy matar seretmeli
Hadawoy gowy mator seretmeli labavoy treshny 62099190 jan eda balkanabat nadagGörmek Ýeňil maşynlar goşulan wagty 4 aý öň Gören adam sany 60x
Satyan
Toyoto prada goz yash gerek srocna
masyn gerek
mana masyn gerek kreditina lada 2107 yyl 2010 2011 babycka corolla onunden 70 mln berjek aydada 5mln masyn arassa bolmalyGörmek Ýeňil maşynlar goşulan wagty 6 aý öň Gören adam sany 45x
Toyota
LADA 2106
GATY GYSSAGLY CYRA MASYN. HEMME ZADY TAZELENEN GURAT MASHYN. MOS SES EDENOK.MATOR YAG ICENOK. PISHME KOJA SALON. ORGINAL PIONER MAGNITAFON 4 NIKEL KALONKASY BILEN. YANY BN TAZE ULANYLMADYK KOMPLEKT KOWRIKLER. GYSSAGLY PUL GEREK BOLANY UCIN SATYLYARGörmek Ýeňil maşynlar goşulan wagty 7 aý öň Gören adam sany 650x
Prada
Mitsubishi pikap 2009
Yagdayy gowy onysyk bar gosmaca teldeGörmek Ýeňil maşynlar goşulan wagty 7 aý öň Gören adam sany 323x
Toyota hilux 2009
Yağdayy gowy onysyk barGörmek Ýeňil maşynlar goşulan wagty 7 aý öň Gören adam sany 208x


text:
"Balkan" topary okuw-türgenleşik ýygnanyşygyny geçirmek üçin 17-nji iýulda Aşgabat - Istambul reýsi bilen Türkiýä ugrady. Türkiýäniň gyşky sport görnüşleri bilen tanalýan Kartepe kurort şäherine ugran Balkanabadyň toparynyň türgenleşik ýygnanyşygy 10 gün dowam eder.
Hojaahmet Arazowyň, Gurbanmämmet Meredowyň, Rejepberdi Bagaberdiýewiň tälimçiligindäki topar okuw türgenleşigi döwri daşary ýurt futbol toparlarynyň 3-si bilen ýoldaşlyk duşuşygyny geçirmegi meýilleşdirýär.
Ýurdumyzyň birinji we ikinji aýlawlaryndan soň 7 utuk toplan “Balkan” topary ýaryş tertibinde soňky, 8-nji orny eýeleýär.


text:
Baş Assambleýanyň 73-nji mejlisi Birleşen Milletler Guramasynyň köptaraply işinde möhüm waka bolup durýar. Ol gün tertibiniň esasy meselelerini çözmek boýunça halkara tagallalary yzygiderli birleşdirmek, ählumumy parahatçylygy, durnuklylygy we howpsuzlygy berkarar etmekde, 2030-njy ýyla çenli döwür üçin Durnukly ösüş babatda Gün tertibini doly möçberli amala aşyrmakda, ähmiýetli halkara maslahatlaryň jemleri boýunça gazanylan ylalaşyklar babatda durnukly ösüşi üpjün etmek boýunça agza döwletleriň öz üstüne alan borçnamalaryny üýtgewsiz ýerine ýetirmeginde möhüm tapgyr bolar.
BMG-niň Baş Assambleýasynyň 73-nji mejlisiniň barşynda Türkmenistan öz işinde bitaraplyk, goşulyşmazlyk, dawalary hem-de gapma-garşylyklary parahatçylykly, syýasy serişdeler bilen çözmäge ygrarlylyk ýörelgelerine berk eýermeginden ugur alar. Türkmenistanyň hyzmatdaşlygynyň ugry ýurdumyzyň BMG-niň Ykdysady we Durmuş geňeşinde,
ÝUNISEF-niň Ýerine ýetiriji geňeşinde, şeýle hem BMG-niň Bosgunlaryň işleri boýunça Ýokary komissarynyň maksatnamasynyň Ýerine ýetiriji komiteti, BMG-niň Ösüş maksadynda ylym we tehnika boýunça komissiýasy, BMG-niň Ilat we ösüş boýunça komissiýasy, BMG-niň Durmuş ösüşi boýunça komissiýasy ýaly ýöriteleşdirilen edaralarynyň birnäçesinde agza bolmagy bilen kesgitlener. Şu mejlisiň barşynda ýurdumyz Türkmenistanyň Prezidentiniň dünýä we sebit meseleleri babatda halkara başlangyçlaryny durmuşa geçirmek boýunça alyp barýan işini dowam eder.
Türkmenistan ýaragsyzlanmak, köpçülikleýin gyryş ýaraglaryny we beýleki ýaraglaryň görnüşlerini ýaýratmazlyk, terrorçylyk, ekstremizm, neşeleriň we olaryň prekursorlarynyň bikanun dolanyşygyna garşy göreşmek babatda döwletleriň bilelikdäki tagallalaryny halkara bileleşigiň işinde ileri tutulýan ugurlar hasaplaýar.
Soňky dünýä wakalarynyň seljerilmegi geosyýasy ýagdaýlaryň düýpli özgerendigine şaýatlyk edýär. Howpsuzlygyň sebit we halkara ulgamlarynyň durnuklylygynyň we netijeliliginiň peselme meýli güýçlendi. Türkmenistan parahatçylyk we howpsuzlyk, birek-biregi hormatlamak hem-de içerki işlere goşulyşmazlyk üçin deň derejedäki jogapkärçiligiň ýörelgeleriniň esasynda parahatçylykly we netijeli gepleşikleriň döwletleriň arasyndaky ähli jedelleri kadalaşdyrmak üçin esas bolmaly diýip hasaplady we hasaplaýar.
Umuman, biz häzir howpsuzlygyň konsepsiýasyna täzeden düýpli seretmek zerurlygynyň ýakynlaşandygyna ynanýarys. Şol bir wagtda aýry-aýry sebitlerde we tutuş dünýäde durnuklylygyň daýanjy bolmaga ukyply, eýýäm kemala gelýän ylalaşdyryjy we ösüş merkezlerini döretmegi höweslendirmek möhümdir.
Şunuň bilen baglylykda, Türkmenistan 2019-njy ýyly “Parahatçylyk we ynanyşmak ýyly” diýip yglan etmegi teklip edýär.
BMG-niň ýaragsyzlanmak babatda esasy halkara şertnamalarynyň we konwensiýalarynyň, beýleki köptaraplaýyn resminamalarynyň gatnaşyjysy bolmak bilen Türkmenistan geljekde hem bu işlere hemmetaraplaýyn ýardam etmegi göz öňünde tutýar. Türkmenistan ýadro synaglaryny ählumumy gadagan etmek hem-de dünýäde ýaýratmazlygy, ýaragsyzlanmagy hem-de ýadro howpsuzlygyny üpjün etmegiň täsirli gurallarynyň biri hökmünde bu şertnamanyň werifikasion guralyny berkitmek hakynda şertnamany tiz güýje girizmek ugrunda çykyş edýär.
Şunuň bilen baglylykda, Aşgabatda ýaragsyzlanmak meseleleri boýunça ýokary derejedäki maslahaty çagyrmak hakynda meselä seretmek teklip edilýär. Şeýle maslahatyň geçirilmegi, biziň pikirimize görä, sebitde ýaraglara gözegçilik etmek we çäklendirmek, umuman, sebitde howpsuzlyk we durnuklylyk ulgamyny üpjün etmek we berkitmek babatda dürli çemeleşmeleri görkezmekde we ýakynlaşdyrmakda möhüm ädim bolup hyzmat eder.
Türkmenistanyň tagallalary terrorçylyga hem-de neşeleriň bikanun dolanyşygyna garşy göreşmek meselelerinde özara gatnaşyklary utgaşdyrmakda netijeli gurallary gözläp tapmak boýunça bilelikdäki işlere gönükdirilendir. Bu işde esasy orun Birleşen Milletler Guramasyna degişli bolmalydyr. Diňe BMG-niň Tertipnamasyny, Howpsuzlyk Geňeşiniň kararnamalaryny, halkara hukugyň degişli ýörelgelerini we kadalaryny berjaý etmegiň esasynda tutuş dünýä bileleşiginiň hereketleri ählumumy terrorçylyk howpuna jogap berip biler.
Türkmenistan BMG-niň Ählumumy terrorçylyga garşy strategiýasyny amala aşyrmak meselelerinde BMG-niň Terrorçylyga garşy müdirligi bilen hyzmatdaşlygyň işjeň ugruny ýöredýär. Merkezi Aziýada terrorçylyga garşy hereket etmek boýunça 2011-nji ýylyň Aşgabat Jarnamasy hem-de hereketleriň meýilnamasy terrorçylyk howpuny serpikdirmek üçin köptaraplaýyn tagallalary birleşdirmekde ähmiýetli goşant boldy.
Bilelikdäki meýilnamanyň ileri tutulýan ugurlary BMG-niň Baş sekretary Antoniu Guterreşiň gatnaşmagynda 2017-nji ýylyň iýunynda Aşgabatda geçirilen Terrorçylyga garşy göreşmek boýunça ýokary derejeli maslahatyň barşynda Merkezi Aziýa döwletleri hem-de Birleşen Milletler Guramasy tarapyndan kesgitlendi. Şunuň bilen baglylykda, 2018-nji ýylyň 30-njy aprelinde Aşgabatda Birleşen Milletler Guramasynyň ählumumy terrorçylyga garşy strategiýasyny durmuşa geçirmek boýunça ýokary derejeli duşuşygyň hem-de Merkezi Aziýa üçin Bilelikdäki hereketleriň meýilnamasyny amala aşyrmagyň üçünji tapgyry bilen tanyşdyrmak çäresiniň geçirilendigini bellemek möhümdir.
Neşeleriň bikanun dolanyşygy düýpli ynjalyksyzlyk döretmegini dowam edip, halkara parahatçylyga we howpsuzlyga wehim salýan howplaryň biri bolmagynda galýar. Türkmenistan köp ýyllaryň dowamynda BMG-niň Neşeler we jenaýatçylyk boýunça müdirligi bilen netijeli we maksada gönükdirilen hyzmatdaşlygy saklaýar. Onuň çäklerinde milli we sebit derejelerinde giň gerimli maksatnamalar we taslamalar amala aşyryldy we durmuşa geçirilmegi dowam edýär. Türkmenistan neşelere garşy göreşmek boýunça dünýä bileleşiginiň tagallalaryna işjeň gatnaşmak maksady bilen 2020 — 2023-nji ýyllar üçin BMG-niň Neşe serişdeleri boýunça komissiýasyna agza bolmak ugrunda çykyş eder.
Durnukly ösüşiň bähbidine hyzmatdaşlygy has-da berkitmek halkara giňişlikde Türkmenistanyň işiniň ileri tutulýan ugry bolar. 2015-nji ýylyň sentýabryndan başlap, Türkmenistan BMG bilen bilelikde bu ugurda toplumlaýyn we netijeli işleri geçirmek bilen, Durnukly ösüşiň maksatlaryny ornaşdyrmak boýunça milli guraly, şeýle hem Türkmenistanyň DIM-niň Halkara gatnaşyklary institutynda Durnukly ösüş maksatlary boýunça okuw-usulyýet merkezini döretdi. Türkmenistan 2030-njy ýyla çenli Gün tertibiniň wezipelerini ornaşdyrmak işinde gazanan netijelerini 2019-njy ýylda durnukly ösüş boýunça ýokary derejeli syýasy forumyň işiniň barşynda Durnukly ösüşiň maksatlary boýunça milli meýletin syn görnüşinde hödürlemegi göz öňünde tutýar.
BMG-niň Baş Assambleýasynyň 73-nji mejlisiniň barşynda türkmen diplomatiýasynyň işinde ulag ulgamynda hyzmatdaşlygy ösdürmäge aýratyn orun berler. Ulag-aragatnaşyk ulgamynda hyzmatdaşlygy işjeňleşdirmegiň, ulaglaryň ähli görnüşleriniň maddy-enjamlaýyn binýadyny berkitmegiň mümkinçilikleri, şeýle hem hereket edýän ulag geçelgelerini giňeltmek hem-de täze ugurlary döretmek boýunça geljegi uly meýilnamalar 2018-nji ýylyň 2-nji maýynda Türkmenistanyň «Awaza» milli syýahatçylyk zolagynda geçirilen “Beýik Ýüpek ýoly — ösüşiň täze sepgitlerine tarap” atly halkara maslahatyň işiniň barşynda ara alnyp maslahatlaşyldy. Bu maslahat 2016-njy ýylda Aşgabatda Birleşen Milletler Guramasynyň howandarlygynda geçirilen Ulag ulgamy boýunça ählumumy maslahatyň dowamyna öwrüldi hem-de onda beýan edilen başlangyçlary durmuşa geçirmegi ugur edindi. Türkmenistan BMG-niň Baş Assambleýasynyň durnukly ulag ulgamy boýunça birnäçe kararnamalarynyň başyny başlaýjy hökmünde hem-de BMG-niň Ykdysady we Durmuş Geňeşine hem-de BMG-niň içerki ulag ulgamy boýunça Ýewropa Ykdysady Toparynyň Komitetiniň Burosyna agzalygyny peýdalanmak bilen ulag ulgamynda Türkmenistanyň başlangyçlaryny durmuşa geçirmekde işleri dowam etdirer.
Türkmenistanyň daşary syýasy strategiýasynyň esasy ugurlarynyň biri energetika ulgamynda hyzmatdaşlygy işjeňleşdirmekden, energiýa serişdelerine durnukly we adalatly elýeterliligi üpjün etmekden ybaratdyr.
Türkmenistan BMG-niň Howpsuzlyk Geňeşiniň Owganystany, şol sanda ösüş ulgamynda Türkmenistan — Owganystan — Pakistan — Hindistan (TOPH) gaz geçirijisiniň gurluşygynyň taslamasy, Owganystan — Türkmenistan — Azerbaýjan — Gruziýa — Türkiýe (“Lazurit”) üstaşyr, söwda we ulag geçelgesi hakyndaky Ylalaşyk, Türkmenistandan Owganystana çenli demir ýoluň gurluşygy ýaly sebitleýin başlangyçlary halkara derejede goldamak meselelerinde BMG-ä agza döwletleriň tagallalaryny mundan beýläk-de jebisleşdirmäge gönükdirilen kararnamalary goldaýar.
Türkmenistan görkezilen transmilli taslamalary amala aşyrmagy goldamakda halkara bileleşigiň tagallalaryny birleşdirmek boýunça zerur maliýe-ykdysady, maýa goýum we guramaçylyk şertlerini mundan beýläk-de ara alyp maslahatlaşmak boýunça meýdança bermäge taýýar.
Daşky gurşawy goramak, tebigatdan rejeli peýdalanmak, ekologiýa howpsuzlygyny üpjün etmek Türkmenistanyň syýasatynyň ileri tutulýan ugurlarynyň biridir. Türkmenistan BMG-niň Durnukly ösüş boýunça “Rio+20” maslahatynyň, Ýaponiýada geçirilen BMG-niň tebigy betbagtçylyklaryň töwekgelçiligini azaltmak boýunça III Bütindünýä maslahatynyň hem-de Koreýa Respublikasynda bolan VII Bütindünýä suw maslahatynyň kararlaryny durmuşa geçirmekde maksada okgunly işleri alyp barýar.
Daşky gurşawy goramak ulgamynda döwletleriň ýakyn geljek üçin syýasaty we strategiýasy tebigy serişdelere aýawly garalan halatynda ykdysady we durmuş meselelerini toplumlaýyn çözmäge esaslanýan ekologiýa howpsuzlygyny we durnukly ösüşi gazanmaga gönükdirilendir.
Türkmenistanyň Araly halas etmek boýunça Halkara gaznasynda (AHHG) başlyklyk etmeginiň çäklerinde Merkezi Aziýa ýurtlary bilen bilelikdäki işi Aral deňzi sebitindäki ýurtlara kömek bermek boýunça Hereketleriň täze maksatnamasyny taýýarlamaga , Merkezi Aziýany durnukly ösdürmek üçin daşky gurşawy goramak boýunça hereketleriň Sebitleýin maksatnamasyny kämilleşdirmäge, Merkezi Aziýada durnukly ösüşi gazanmak üçin daşky gurşawy goramak hakyndaky Çarçuwaly konwensiýany tassyklamak we güýje girizmek işini çaltlandyrmaga, ilatyň oňat hilli agyz suwuna we sanitariýa elýeterliligini, sagaldyş şertlerini gowulandyrmaga gönükdirilendir. Şeýle hem häzirki wagtda Aral deňziniň sebiti üçin BMG-niň Ýörite maksatnamasyny taýýarlamak boýunça iş alnyp barylýar.
Hut häzirki mejlisiň işiniň barşynda BMG-niň ykdysady we durmuş meseleleri boýunça Departamentiniň, BMG-niň daşky gurşawy goramak boýunça Maksatnamasynyň, ekologiýa we howanyň üýtgemegi meseleleri bilen iş salyşýan hyzmatdaş guramalaryň goldamagynda Aral deňziniň sebiti üçin BMG-niň Ýörite maksatnamasyny döretmek hakynda kararnamanyň taslamasyny taýýarlamagy we bu ähmiýetli resminama boýunça Birleşen Milletler Guramasynyň ähli agza ýurtlary hem-de BMG-niň ulgamyndaky ähli gyzyklanýan guramalaryň degişli gepleşiklerini geçirmegi wagty ýeten iş hasaplaýarys.
Häzirki zaman döwletinde ýaşlaryň hukuk derejesini kesgitlemek ileri tutulýan wezipeleriň biridir. Ýaşlar düýpli durmuş-jemgyýetçilik görkezijisi hökmünde çykyş etmek bilen jemgyýetiň we döwletiň geljekki oňyn we innowasion ösüşini kesgitleýärler. Ýaşlar syýasaty halkara derejede hem işjeň ösdürilýär. Munuň özi öň halkara syýasatda göz öňünde tutulmadyk bu jemgyýetçilik-syýasy güýjüň syýasy mümkinçilikleriniň milli derejedäki üstünlikli tejribesiniň ähmiýetli hasaplanylýandygy, esasan hem netijeli syýasy gural bolup durýandygy bilen düşündirilýär.
Häzirki wagtda ýaşlar durmuşyň ähli ulgamlaryna işjeň gatnaşýarlar. Dünýäniň häzirki zaman syýasy, ykdysady we durmuş şertlerinde ýaşlar diňe bir döwletiň ösüşini däl, eýsem, tutuşlygyna alanyňda, uzak möhletleýin geljegi bolan halkara gatnaşyklary kesgitleýän strategik güýje öwrülýär.
Hut şonuň üçin hem, Durnukly ösüşiň maksatlaryna ýetmek bilen baglanyşykda Türkmenistan ýaşlaryň bähbitlerini goramak ugrunda Ählumumy hyzmatdaşlygy döretmegiň zerurlygy hakyndaky başlangyjy öňe sürýär. Şeýlelikde, Türkmenistan bu başlangyjy durmuşa geçirmek işine Baş sekretaryň ýaşlar boýunça ýörite Wekiliniň diwanyny, ÝUNISEF-i, ÝUNESKO-ny, Ilat gaznasyny we BMG-niň beýleki edaralaryny hem-de ygtyýarlyklaryna halkara derejede ýaşlar syýasatyny işläp taýýarlamak we durmuşa geçirmek işi girýän halkara guramalary çekmegi maksadalaýyk hasaplaýar.
Türkmenistan şeýle gepleşikleri ilerletmek üçin, hususan-da, ýurdumyzda Halkara ýaşlar maslahatyny kabul etmek üçin meýdança bermäge taýýar. Bu maslahatyň esasy wezipeleriniň biri täze guramanyň gurluşy, düzümi, iş usuly we beýleki guramaçylyk meseleleri bolar.
Ileri tutulýan ugurlary, dürli halkara forumlarda öňe sürülýän başlangyçlary we teklipleri yzygiderli durmuşa geçirmek, Baş Assambleýanyň 73-nji mejlisiniň barşynda guramanyň ähli agza döwletleri, BMG-niň düzümleri, edaralary, agentlikleri we institutlary bilen hyzmatdaşlyk etmäge ýurdumyzyň çemeleşmelerini işläp taýýarlamak kesgitleýji ýörelgeler bolar. Türkmenistan häzirki döwrüň möhüm meselelerini çözmekde ysnyşykly halkara gatnaşyklary goldaýar, parahatçylygyň we adalatlylygyň belent maksatlaryny ykrar etmegiň, Birleşen Milletler Guramasynyň öňünde durýan maksatlary we wezipeleri durmuşa geçirmegiň hatyrasyna bilelikde işleşmäge berk taýýardygyny beýan edýär.
Türkmenistanyň Daşary işler ministrligi


text:
Kosowonyň we Serbiýanyň liderleri 24-nji ýanwarda Brusselde geçirilen sammitde ýylyň dowamynda dörän dartgynlylyklardan soň kadaly gatnaşyklary ýola goýmak barada ylalaşdylar.
“Biz ýakyn günlerde ýokary derejeli resmileriň arasynda dialogy dowam etdirmek barada ylalaşdyk” diýip, Serbiýanyň premýer-ministri Aleksandar Wuçiç duşuşykdan soň aýtdy.
Pristinanyň we Belgradyň arasynda iň ýokary derejede geçirilen we bileleşige girmek isleýän Balkan döwletleriniň arasyndaky konflikti çözmegi gazanmak maksadyna gönükdirilen bu duşuşygy Ýewropa Bileleşigi amala aşyrdy.
Duşuşygyň yzýany Ýewropa Bileleşiginiň daşary syýasat boýunça ýolbaşçysy Federika Mogherini gatnaşyklaryň kadalaşmagynyň “Ýewropa Bileleşigine tarap gadam basýan ýurtlaryň ikisi üçin hem möhümdigini” belledi.
Gepleşikleriň öňüsyrasynda Kosowonyň liderleri Serbiýany Kosowony “durnuksyzlandyrmaga” synanyşmakda aýyplady. Prezident Haşem Thaçi Belgrady 2008-nji ýyla çenli Serbiýanyň düzüminde bolan enklawa gözegçiligi öz eline almak boýunça dildüwüşikde aýyplady.


text:
“New York Times” neşiri Ak Tamyň ABŞ-nyň BMG-a maliýe serişdelerini çürt-kesik azaltmak we “köptaraplaýyn” ylalaşyklara maratoriý gadagançylygyny girizip, käbir ylalaşyklary yza çekmek barada çäreleriň taslamasyny taýýarlandygyny habar berdi.
Neşiriň bellemegine görä, çäreler Eýrana we Demirgazyk Koreýa garşy sanksiýalary berjaý etmeýän we “terrorizmi maliýeleşdirýän islendik ýurt” tarapyndan gözegçilik edilýän, şeýle-de Palestina awtonomiýasyna ýa-da Palestinany azat ediş guramasyna agza bolmagy hödürleýän BMG-nyň islendik edarasyna we beýleki halkara guramalaryna maliýe serişdeleriniň berilmegini bes etmegi göz öňünde tutýar.
Dokumentiň taslamasyna görä, ABŞ-nyň halkara guramalaryna maliýe çykdajylarynyň 40% çemesi azaldylmagy planlaşdyrylýar.


text:
Eýranyň aragatnaşyklar we Informasiýa ministri Türkmentel-2018 atly sergisine gatnaşdy
Eýranyň aragatnaşyklar we Informasiýa ministri Mohammad jawad Azari jahromi Telearagatnaşyk, telemetriýa, habar beriş tilsimatlarynyň we teleýaýradyş enjamlarynyň «Türkmentel — 2018» atly XI halkara sergisine hem-de ylmy maslahata gatnaşdy
Türkmenistanyň paýtagty Aşgabatda geçirilýän bu maslahatda çykyş eden Eýranyň aragatnaşyklar we Informasiýa ministri Mohammad jawad Azari jahromi aragatnasşyklar barada Tehranda GDA ýurtlaryň komitetiniň sebitleýin gullugyny gurmaga Eýranyň taýýarlygyny yglan etdi.
Eýranyň aragatnaşyklar we Informasiýa ministri Mohammad jawad Azari jahromi sözüniň dowamynda aragatnaşyklar we informasiýa ugurda Eýran yslam respublikasy demirgazygynda ýerleşen goňşy ýurtlar bilen hyzmatdaşlyk etmegiň yzyndadyr diýip nygtady.
Orsýet, Belarus,Gyrgyzystan, gazagystan, Özbegistan, Moldawiýa we Täjigistan GDA ýurtlaryň aragatnaşyklar ministrler bileleşigine agza ýurtlary ybaratlaýandyrlar,
Türkmenistan bu bileleşigiň gözgçi agzasydyr.


text:
«Qurandy basyp, nandy alýǵa bolady» degen ras pa?
Assalam aleıkým. Qoly nanǵa jetpese, Qurandy basyp shyǵýǵa bolady degen sózdi kóp estidik. Bul sóz durys sóz be?
Ответ
Ýa aleıkým assalam. Rasynda da bul sóz halyq arasynda kóp aıtylady. Tyńdaýshy adam sóıleýshi adamnyń sózinen Quranǵa degen qurmetsizdik esip tur dep oılaýy múmkin. Alaıda, bul sózdiń túp tórkinine bajaılaı bermeımiz.
Keıbir Shafıǵı mázhabynyń ǵalymdaryna: «Eger bireý azyqqa zárý bolyp, astyna Qurandy qoımasa, oǵan qoly jetpeıtindeı jaǵdaıǵa tap bolsa, onda ol ne isteıdi», – dep suraq qoıylǵan eken. Sonda olar: «jalpy jaıyz»,[1]– dep jaýap bergen eken.
Imam Ibn Abıdın bul máseleni tolyqtyryp: «Bunyń sebebi – jandy saqtaý, meıli ol adamnyń janynan ózge jan bolsa da, ol qashan da alǵashqy qatarda turady. Sol úshin de, eger keme aýyrlyqtan sýǵa batqaly jatsa, ishindegi adamdardy saqtaý úshin salmaqty kitaptardy (Quran bolsa da) sýǵa tastaý kerek bolady. Bul tusta Qurandy sýǵa tastaý – amalsyzdyq, Quranǵa qurmetsizdik tanytý emes. Sol sııaqty adam janyn saqtaý úshin putka da sájde qylýy múmkin ǵoı»,[2] – dedi.
Baıqap turǵanyńyzdaı, bul mysaldy fıqh ǵalymdarynyń ózderi de qoldanǵan. Alaıda, olardyń bul qoldanystary rýhty saqtaýdyń mańyzdylyǵyn túsindirý úshin ǵana edi. Áıtpese, árbir qol ushy jetpegen nárse úshin astyna Quran qoısyn degen maǵynada emes. Oǵan qosa praktıkada bul syndy jaǵdaı múldem oryn almaıtyn da shyǵar...
Eń durysy Allaǵa málim
Aıbek Ábdiqadyr
Muslim.kz saıtynyń dinı sarapshysy


text:
Türkmen
Hormatly Ildesler!
Biz Ukraina Dowlet Telekomunikasyon Uniwersitetinin talyplary (Kiev saheri), we biz Telekomunikasiyada ussat bolmagy yuregimize duwduk.
Sebabi Telekomunikasiya osup baryan Turkmenistan ucin oran wajyp.
Gun-gunden Telekomunikasiya oran calt osyar. Bu diyildigi bizde is bolar we biz oz masgalamyzy upjun ederis…
Bizin Uniwersitetimizde seyle peydaly ugurlar owredilyar:
- Telekomunikasiya.
- Komyuter injineriya, program injinerciligi.
- Radio-tehnika,radio-elektron desgalar.
- Informasion-komunikasion tehnologiyalar howpsuzlygy.
- Ulgam enjamy gorayys maglumaty.
- Maglumat howpsuzlygyny dolandyrys.
- Menedjment.
- Sosiologiya.
- Dokumenti alyp barys we habar beris isi.
Bizi praktika hunarinde in hazirki zaman dunya belli kompaniyalaryn: Cisco, Hewlett, Packord, Alcatel-Lucent, Huawei, D-Link yaly tehnikalarda owretyarler.
Hut su enjamlary dunyanin in onde baryan karhanalary sputnikowoy we Telewideniye aragatnasyk howpsyzlyk karhanalary ulanylyar.
Uniwersitetimizde Bakalawr, Magistr ylmy Dalasgar Doktor ylmy tayyarlayar.
Uniwersitetimizde ikinji yokary bilim almaga we bilimini artdyrmaga rugsat berilyar.
Talyplar umumy yasayys jay bilen doly upjun edilyar we umumy yasayys jayy.
Okamak mumkin stasionar we gayybana urunda (dasdan urukdyrmak).
Jemgyyetcilik yasaysy bizin okayar Telekomunikasi Uniwersitetinden das dal.
Okuw tolegler bir year ucin Ukrainanyn hazirki pul birliginde:
-
Bakalawr - 2300$ (stasionar), 1400 $ (gayybana)
-
Magistr - 2600$, (stasionar), 1500 $ (gayybana)
Cozgudinizi akyl bilen Kabul edin.
Ynanyan adamlarynyz bilen maslahatlasyn.
Eger gerek bolsa, biz hem maslahat berip hemde basardygynyzy bilen her bir yurtdasynyza komek ederis,
Turkmenistan taluplary,
Dowlet Telekomunikasyon Uniwersitetinin
Ukraina, Kiev


text:
Türk metbugatynyň gysgaça mazmuny
Dünýäniň we ýurduň gün tertibiniň ileri tutulýan ugurlary bilen bagly habarlar gündelik gazetlerde giň beýan tapýar
“Ýeni Şafak” gazeti “Erdogan; Pensilwaniýadaky, senem gelersiň” söz başyly habarynda, Prezident R.T.Erdoganyň Fetullahçy terror guramasy-Parallel döwlet ulgamyna garşy göreşiň egilşiksiz dowam etjekdigini aýdandygyny ýazýar. Gazet Erdoganyň partiýasynyň Stambulyň Maltepe etrabyndaky 6-njy nobatdaky maslahatyndan ozal sözlän sözünde; “Häzirki wagta çenli 80 sanysyny daşary ýurtlardan alyp geldik. Pensilwaniýadaky senem gelersiň. Näçe sypjyklasaň sypjykla” diýen sözlerini çap edýär.
“Sabah” gazeti “Ýyldyrym; İňňän giç galdylar” söz başyly habarynda, Premýer ministr Binali Ýyldyrymyň Adalat we ösüş partiýasynyň Stambulyň Tuzla etrabyndaky maslahatynda eden çykyşynda ABŞ-nyň öňbaşçylyk etmeginde Siriýanyň hökümetine garşy geçirilen operasiýa barada: “Günbatar birdenkä siriýaly asuda ilaty ýada saldy. Ganhorlara berilen giç galan jogap” diýendigini okyjy köpçüliginiň dykgatyna ýetirýär.
“Hürriýet” gazeti “Ýassyklaryň aşagyndan 1,335 kilogram altyn çykdy” söz başyly habarynda, Ykdysadyýetden jogapkär Wise-premýer Mehmet Şimşegiň: “Altyn wekseline raýatlarymyz ynandy we gyzyklama görkezdi. İkinji talap ýygnaýyş tapfgyrynda 7,100 adam 1,335 kilogram altyny ýassygyň aşagyndan çykaryp, altyn wekseline we altyna esaslanýan kireý şahadatnamasyna goýdy” diýendigine ünsleri çekýär.
“Watan” gazeti “Stoltenberg hyzmatdaşlary Türkiýä berýän goldawlaryny artdyrmaga çagyrdy” söz başyly habarynda, NATO-nyň baş Sekretary Ýens Stoltenbergiň “Anadoly” habarlar gullugyna beren beýannamasynda Türkiýäniň NATO üçin gymmatly we strategik ähmiýetli hyzmatdaşdygyny aýdandygyny mälim edýär. Gazet Stoltenbergiň NATO-nyň goldaw üçin Türkiýede güýçli düzümleriniň bardygyna ünsi çekip; “Hyzmatdaşlaryň ählisini Türkiýä berýän goldawlaryny artdyrmaga çagyrýaryn” diýen sözlerini çap edýär.
“Haber Türk” gazeti “13 müň sayýahatçy Marmarise geldi” söz başyly habarynda, Mugla welaýatynyň Marmaris etrabyna syýahatçylyk döwrüne ýokary depginde başlandygyny, şu günler 13 müň syýahatçynyň dynç alýan etrabynda plýažlaryň we köçeleriň dolup daşýandygyny, howanyň tempraturasynyň +29 derejä çenli baryp ýetýändigini okyjy köpçüliginiň dykgatyna ýetirýär.


text:
Ankara şäherinde welosipedli ýöriş geçirildi
Welosipedli ýöriş Ankara wagty bilen ir sagat 09:00-da Türkmenistanyň Türkiýe Respublikasyndaky Ilçihanasynyň binasyndan başlanyldy
2017-nji ýylyň sentýabr aýynda Aşgabat şäherinde geçiriljek Ýapyk binalarda we söweş sungaty boýunça V Aziýa oýunlarynyň başlanmagyna 50 gün galmagy hem-de "Aşgabat-2017" taslamasynyň çäklerinde 29-njy iýulda ýurdumyzda köpçülikleýin welosipedli ýörişiň yglan edilmegi mynasybetli, Türkmenistanyň Türkiýe Respublikasyndaky Ilçihanasy tarapyndan 2017-nji ýylyň 29-njy iýulynda Ankara şäherinde welosipedli ýöriş geçirildi.
Agzalan köpçülikleýin sport çäresine Ilçihananyň wekilleri, Ankara şäherinde bilim alýan türkmen talyplary we "TRT" döwlet teleýaýlymynyň wekilleri gatnaşdylar.
Welosipedli ýöriş Ankara wagty bilen ir sagat 09:00-da Türkmenistanyň Türkiýe Respublikasyndaky Ilçihanasynyň binasyndan başlanyldy we Türkiýäniň Premýer-ministrliginiň köşgi-Dikmen Wadisi kiçi etrapçasy-Türkmenistan seýilgähi ugry bilen dowam etdirildi. Welosipedli ýöriş sagat 12:00-a çenli dowam etdi we onuň dowamynda jemi 15 km ýol geçildi.
Ilçihana tarapyndan geçirilen bu çäre, Hormatly Prezidentimiziň alyp barýan sport we sagdyn durmuş ýörelgesini wagyz etmek bilen, Ilçihananyň diplomatlarynyň we türkmen talyplarynyň arasynda sport bilen işjeň meşgullanmaga çagyryş bolup hyzmat etdi.


text:
ABU-nyň Baş Assambleýasynyň 55-nji mejlisi Aşgabatda geçirilýär
Aziýa — Ýuwaş umman teleradiogepleşikler birleşiginiň (ABU) Baş Assambleýasynyň 55-nji mejlisiniň çäklerinde foruma gatnaşyjylar üçin medeni maksatnama guraldy
.Dostlukly gatnaşyklary berkitmekde we netijeli halkara hyzmatdaşlygyny giňeltmekde medeni diplomatiýa uly orun berilýär. “Biz halkymyzyň köpasyrlyk taryhynyň, gadymy däpleriniň, medeniýetiniň, ruhy we maddy gymmatlyklarynyň, jemgyýetimiziň ösüşiniň möhüm şerti hökmünde medeni mirasymyzyň dünýäde wagyz edilmegine, döwletara hem-de halkara medeni-ylmy gatnaşyklaryň ýola goýulmagyna aýratyn ähmiýet berýäris” diýip, Türkmenistanyň Prezidenti Gurbanguly Berdimuhamedow Türkmenistanyň Halk Maslahatynyň ýakynda geçirilen mejlisinde eden maksatnamalaýyn çykyşynda belledi.
Dünýäde iri teleradiogepleşikler birleşiginiň ynsanperwer gymmatlyklary wagyz etmek hem-de döredijilik alyşmalaryny guramak boýunça alyp barýan işleri bilen baglylykda, türkmen halkynyň taryhy we medeniýeti bilen tanyşmak ABU-nyň agzalary üçin möhümdir. 2-nji oktýabrda Aşgabatda geçirilen 7-nji Aziýa — Ýuwaş umman aýdymlar telefestiwaly medeni gatnaşyklary ösdürmekde nobatdaky ädim bolup, oňa göni ýaýlymda onlarça ýurtlaryň teletomaşaçylary seretdiler.
Soňky on ýylyň içinde Aziýa — Ýuwaş umman teleradiogepleşikler birleşigi durmuş ösüşi üçin habar beriş serişdelerini peýdalanmakda dünýäde öňdebaryjy gurama öwrüldi. Birleşik, hususan-da, her ýyl geçirilýän abraýly bäsleşiklere, şol sanda aýdymlaryň telewizion we radiofestiwalyna ýolbaşçylyk edýär, birnäçe milliard tomaşaçylar üçin dürli ylmy-öwreniş hem-de sport gepleşiklerini alyp görkezýär. Teleradiogepleşikleriň ulgamlary netijesinde, medeniýet we sungat adamlary birleşdirmek üçin öz mümkinçiliklerini artdyrýar.
Myhmanlar ir säher bilen Halkara ahalteke atçylyk toplumyna geldiler, bu ýerde olara ahalteke bedewleriniň ýyndamlygy, gözelligi we okgunlylygy görkezildi. Foruma gatnaşyjylara Türkmenistanda Gurbanguly Berdimuhamedowyň başlangyjy bilen geçirilýän, behişdi bedewleriň dünýä dolan şöhratyny, ahalteke bedewleriniň baş sanyny artdyrmaga gönükdirilen giň gerimli işler barada Halkara ahalteke atçylyk toplumynyň wekilleri gürrüň berdiler.
Bellenilişi ýaly, şu maksatlarda milli atçylyk sportunyň gadymy däpleri üstünlikli dikeldilýär. Ahalteke bedewleri — halkymyzyň buýsanjy hem-de şöhraty Türkmenistanda geçirilýän ähli uly baýramçylyklaryň bezegine öwrüldi. Aşgabadyň hem-de Türkmenistanyň welaýatlarynyň atçylyk sport toplumlarynda gyzykly at çapyşyklary yzygiderli guralýar. Ýurdumyzda atçylyk sportuna uly üns berilýär, onuň ösdürilmegi bolsa, pudagyň üstünliklerine aýdyň şaýatlyk edýär.
Myhmanlar “Galkynyş” milli at üstündäki oýunlary toparynyň agzalarynyň we konkur boýunça türgenleriň ajaýyp çykyşlaryna tomaşa edep, munuň şeýledigine göz ýetirdiler.
Ussat türkmen çapyksuwarlaryny diňe Türkmenistanda däl-de, eýsem, onuň çäklerinden alyslarda hem tanaýarlar. Olar dünýäniň ençeme döwletlerinde geçirilen festiwallara we halkara ýaryşlaryna gatnaşyp, uly üstünlikleri gazandylar hem-de türkmen bedewleriniň dünýä dolan şöhratyny artdyrdylar. Toparyň agzalarynyň ussatlygy 2013-nji ýylda Moskwada geçirilen “IDOL” atly Sirk sungatynyň bütindünýä festiwalynda, 2014-nji ýylda Italiýanyň Latina şäherinde geçirilen XVI halkara sirk sungatynda, 2015-nji ýylda Çžuhaý günorta-hytaý şäherinde geçirilen sirk sungatynyň II halkara festiwalynda, 2016-njy ýylda Gyrgyz Respublikasynyň Çolponata şäherinde geçirilen Çarwadarlaryň II Bütindünýä oýunlarynda baş baýraklara beslendi. Şu ýyl “Galkynyş” milli at üstündäki oýunlar topary Sankt-Peterburgda geçirilen “Fontankada” atly sirk sungatynyň I halkara festiwalynda ýeňiş gazanyp, “Altyn Gaetano” heýkeljigine mynasyp boldy.
Ahalteke bedewleriniň daşary ýurtlarda geçirilýän atçylyk sporty hem-de sirk sungaty boýunça dürli ýaryşlarda üstünlikli çykyş etmegi Türkmenistanyň Lideriniň bu ulgama berýän ünsüniň we aladasynyň aýdyň netijesi bolup durýar.
Şu ýerde Türkmenistanyň Prezidentiniň Ahalteke atçylyk toplumyna degişli Akhan atly bedewiň çarpaýa galyp, yzky aýaklarynda 10 metr aralygy 4,19 sekuntda geçmegi netijesinde, Ginnesiň rekordlar kitabyna girizilendigi, ozalky rekordy iki esse gowulandyrandygyny bellemek gerek.
Şöhratly pederleriniň däplerini mynasyp dowam edýän türkmen jigitleriniň ajaýyp sungaty we elbetde, behişdi bedewleriň gözelligi myhmanlarda ýatdan çykmajak täsirleri galdyrdy.
Şeýle hem bu ýerde guralan sergide türkmeniň baý medeni däplerine, özboluşly sungatyna we egsilmejek döredijilik zehinine degişli gymmatlyklar görkezildi.
Sergi bilen tanyşmagyň barşynda foruma gatnaşyjylar milli egin-eşiklerini, at esbaplaryny, durmuşda ulanylýan enjamlary, amaly-haşam sungatynyň özboluşly nusgalaryny synladylar, milli tagamlardan dadyp, olary taýýarlamagyň usullary bilen tanyşdylar, ajaýyp aýdymlary hem-de sazlary diňlediler.
Günüň ikinji ýarymynda foruma gatnaşyjylar “Nusaý” döwlet taryhy-medeni goraghana baryp gördüler, bu ýerde olar 2007-nji ýylda ÝUNESKO-nyň Bütindünýä mirasynyň sanawyna girizilen Parfiýa galalaryny öwrenmegiň taryhy, arheologlaryň tapyndylary, alymlaryň täze açyşlary bilen tanyşdylar.
Daşary ýurtly myhmanlar Döwlet medeniýet merkeziniň Döwlet muzeýinde saklanylýan Türkmenistanyň baý taryhynyň we medeniýetiniň subutnamalary — gymmatlyklaryň ýygyndysy bilen hem tanyşdylar. Arheologik tapyndylar, gadymy milli lybaslar, ajaýyp halylar, kümüşden ýasalan bezeg şaý-sepleri, öý goşlary, häzirki zaman Türkmenistan hakynda gürrüň berýän gymmatlyklar uly gyzyklanma döretdi.
Günüň ahyrynda Aşgabady “Ýyldyz” myhmanhanasynyň kitaphanasynda Aziýa-Ýuwaş umman teleradiogepleşikler birleşiginiň prezidenti hanym Supriýa Sahunyň hem-de ABU-nyň Baş sekretary Jawad Mottaginiň türkmen habar beriş serişdeleriniň wekilleri üçin metbugat maslahaty geçirildi, şonuň barşynda Aşgabatda geçirilýän forumyň ýokary guramaçylyk derejesi bellenildi.
ABU-nyň ýolbaşçylary Aziýa — Ýuwaş umman teleradiogepleşikler birleşiginiň Baş Assambleýasynyň 55-nji mejlisini guramakda ýardam edilendigi, türkmen topragynda görkezilen mähirli myhmansöýerlik üçin hormatly Prezidentimiz Gurbanguly Berdimuhamedowa hoşallyk sözlerini beýan etdiler. Mejlisiň resmi taýdan açylyş dabarasy ertir “Ýyldyz” myhmanhanasynda bolar.
Şeýle hem şu gün paýtagtymyzyň Olimpiýa şäherçesiniň “Sport” myhmanhanasynda Türkmenistanyň Daşary işler ministrliginiň guramagynda geçirilen duşuşyk ABU-nyň forumyna we oňa bagyşlanan çäreleriň ähmiýetine bagyşlandy.


text:
18.04.2018. Hormatly Prezidentimiz Gurbanguly Berdimuhamedowyň Özbegistan Respublikasyna resmi saparynyň çäklerinde 2018-nji ýylyň 23-24-nji aprelinde Daşkent şäherinde Türkmenistanyň Özbegistan Respublikasyndaky Milli sergisi we Türkmen-özbek işewürler maslahaty geçiriler.
Iki goňşy döwletiň Baştutanlary — hormatly Prezidentimiz Gurbanguly Berdimuhamedowyň we Prezident Şawkat Mirziýoýewiň başlangyjy bilen guralýan bu ýöriteleşdirilen ykdysady gözden geçiriliş iki dostlukly döwletiň işewürler toparlarynyň arasyndaky hyzmatdaşlygy giňeltmäge we söwda-ykdysady gatnaşyklary çuňlaşdyrmaga ýardam eder.
Bu çärä Türkmenistanyň köpugurly senagat ulgamyna wekilçilik edýän kompaniýalaryň we kärhanalaryň hem-de olaryň wekilleriniň gatnaşmagyna garaşylýar.
Türkmen-özbek işewürler maslahaty iki ýurduň telekeçileriniň arasynda işewür duşuşyklary we gepleşikleri geçirmek, şeýle-de gatnaşyklaryň gerimini giňeltmek üçin oňat mümkinçilik döreder.
Türkmenistanyň goňşy döwletde guraljak Milli sergisi türkmen önüm öndürijileriniň mümkinçiliklerini görkezmek, öňdebaryjy işläp taýýarlamalary we tehnologiýalary alyşmak üçin netijeli meýdança bolar. Gözden geçiriliş hyzmatdaş telekeçileriň işewür işjeňliginiň gerimini giňeltmäge, olaryň arasynda göni gatnaşyklary ýola goýmaga mümkinçilik berer.
Taýýarlan Goçmyrat ORAZBERDIÝEW, žurnalist.
Daşkentde Türkmenistanyň Özbegistan Respublikasyndaky Milli sergisi we türkmen-özbek işewürler maslahaty geçiriler
18.04.2018. Hormatly Prezidentimiz Gurbanguly Berdimuhamedowyň Özbegistan Respublikasyna resmi saparynyň çäklerinde 2018-nji ýylyň 23-24-nji aprelinde Daşkent şäherinde Türkmenistanyň Özbegistan Respublikasyndaky Milli sergisi we Türkmen-özbek işewürler maslahaty geçiriler.


text:
Işaýa pygamberiň Isa Mesih baradaky pygamberligi
53-nji bap
1 Biziň habarymyza kim ynandy?
Rebbiň güýç-gudraty kime aýan boldy?
2 Ol Rebbiň öňünde näzik maýsa dek,
gury ýerdäki kök deý ösdi;
biziň oňa serederimiz ýaly,
onda ne şekil, ne syrat bardy,
arzuwlarymyz ýaly keşp ýokdy.
3 Ol äsgerilmedi, ynsanlar ony ret etdi,
ol derdi, hassalygy bilýän adamdy;
adamlar ondan ýüzlerini öwürdiler,
ol äsgerilmedi,
hiç zatça-da görmedik ony biz.
4 Ol biziň hassalygymyzy öz üstüne aldy,
biziň dertlerimizi çekdi;
biz bolsa ol Hudaý tarapyndan jezalandyrylyp,
urlup ejir çekendir diýip pikir etdik.
5 Emma ol biziň ýazyklarymyz üçin ýaralandy,
biziň etmişlerimiz üçin ezýet çekdi,
rahatlygymyz üçin jeza onuň başyna geldi,
onuň ýaralary bilen biz şypa tapdyk.
6 Ählimiz edil goýun ýaly azaşdyk;
öz ýolumyz bilen gitdik herimiz,
Reb ählimiziň etmişimizi oňa ýükledi.
7 Oňa sütem edildi, ol ejir çekdi,
emma şonda-da agzyny açmady.
Soýulmaga äkidilip barýan guzy dek,
gyrkymçynyň öňündäki sessiz goýun dek,
hiç agzyny açmady ol.
8 Ol sütem, adalatsyzlyk bilen äkidildi.
Onuň nesilleri hakda kim aýdyp biljek?
Diriler diýaryndan mahrum edildi ol,
halkymyň ýazygy üçin zarba oňa degdi.
9 Onuň gabry pisler bilen boldy.
Ol baý adamyň ýanynda jaýlandy,
ol hiç hili sütem etmändi,
agzyndan ýalan sözler çykmandy.
10 Emma onuň ezilmesi,
dert çekmesi Rebbiň islegidi.
Onuň jany günä gurbanlygy edilse,
ol neslini görer, onuň ömri uzar;
Rebbiň islegi ol arkaly rowaçlanar.
11 Janynyň çeken jebir-jepalarynyň
hözirini görüp, ol kanagatlanar.
Öz bilşine görä,
Meniň dogruçyl gulum köpleri aklar,
öz üstüne alar olaryň etmişini.
12 Şonuň üçin Men oňa
beýik adamlaryň arasyndan paý bererin;
oljany güýçlüler bilen paýlaşar ol,
janyny gurban etdi ol,
ýazyklylar bilen bir saýyldy;
ol köpleriň günäsini öz üstüne aldy,
olaryň ýazyklarynyň geçilmegini diledi.
“Başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur».
Sen muňa iman getirýärsiňmi we Hudaýyň Özüniň üpjün eden Isa MEsihdäki gutulyşyny kabul edýärmiň. Isa Mesihe bolan ynamyň seniň bakyýeti nirede geçirjekdigiňi anyklaýandyr!


text:
2017-nji ýylyň 28-nji dekabrynda Hytaý Halk Respublikasynyň Hunan welaýatynyň dolandyryş merkezi Çanşa şäherinden Gazagystanyň we Türkmenistanyň üsti bilen Tährana çenli nobatdaky synag ýük otlusynyň goýberilişi boldy.
Bu ýük otlusynyň ugry Hytaý demir ýol torunyň ulgamlarynyň, hususan-da Horgos serhetýaka geçelgesiniň, Altyn koý-Bolaşak (Gazagystan) demir ýollarynyň ugry, Türkmenistanyň Serhetýaka, Akýaýla demir ýol ulgamynyň üsti bilen soňra Tähranyň gapdalyndan geçip gidýär.
Çanşa – Tähran ugrunyň uzynlygy 10297 kilometrden gowrak bolup, ýoluň üstaşyr geçirijilik wagty – 14 gün, ol deňiz ýolundakydan ep-esli az (25 günden 30 güne çenli).
Ýük otlusynyň düzümine 50 sany 40 kilogramdan gowrak dürli sarp edilýän harytlaryň ýükleri girýär.
Bu ýük düzümi Türkmenistanyň Prezidenti Gurbanguly Berdimuhamedowyň ýurduň netijeli köptaraplaýyn ulag hyzmatdaşlygyny berkitmek we giňeltmek boýunça yzygiderli amala aşyrýan daşary syýasat ugruny durmuşa geçirmek maksady we Türkmenistanyň Prezidentiniň başlangyjy bilen kabul edilen BMG-niň Baş Assambleýasynyň “Durnukly ösüş maksatlaryny amala aşyrmak bilen baglylykda ulaglaryň ähli görnüşleriniň arabaglanyşygyny berkitmek” atly Rezolýusiýasynyň düzgünlerini amaly taýdan ýerine ýetirmekde öňe süren başlangyçlary boýunça türkmen tarapyndan önümçilige goýberildi.
Möhüm bellemeli zat, häzirki wagtda Hytaý-Gazagystan-Türkmenistan-Eýran demir ýol ugry boýunça demir ýolda ýük daşamak taslamalarynyň durmuşa geçirilişi yzygiderli we durnukly ýagdaýda ýola goýuldy. 29-njy dekabrda Hytaý-Gazagystan-Türkmenistan-Eýran ugry boýunça indiki ikinji ýük düzümi Hytaýyň Inçuan şäherinden badalga alar. Inçuan-Tähran ugry boýunça ilkinji ýük otlusy şu ýylyň sentýabr aýynda goýberildi.
30-njy dekabrda Hytaýyň demirgazyk-günbatarynda ýerleşýän Şensi welaýatynyň Sian şäherinden Gazagystanyň we Türkmenistanyň üstünden Eýrana indiki üçünji ýük otlusy ugradylar.
Bu halkara ulag ugry boýunça ýük daşalyşynyň ösmegi Türkmenistanyň üstaşyr mümkinçiliklerini we onuň bäsdeşlige ukyplylygyny ýokarlandyrmaga ünsi çekmäge ýardam berýär. (TDIM)


text:
14-nji iýun-15-nji iýul aralygynda Russiýa Federasiýasynda ilkinji gezek geçirilen futbol boýunça dünýä çempionaty tamamlandy. Fransiýanyň ýygyndysy 20 ýyldan soňra özüniň 2-nji çempionlygyny yglan etdi. Bu çempionatyň tamamlanmagy bilen estafeta baýdagy Katar Döwletine berildi. Ýene-de 4 ýyldan, ýagny 2022-nji ýylda dünýä kubogy 21-nji noýabr – 18-nji dekabr aralygynda gyş paslynda Katarda geçiriler. Ol gyşda geçirilen ilkinji futbol çempionaty hökmünde häzirden taryha girdi.
3 milliondan gowrak syýahatçy kabul eden Russiýadaky çempionatyň ýatda galan wakalary şeýle:
- Russiýanyň ýygyndysy ilkinji gezek dünýä çempionatynda topardan çykdy. Şeýle hem 1/8 final duşuşygynda çempionatyň esasy toparlarynyň biri Ispaniýany ýeňmegi başardy.
- Ilkinji gezek dünýä çempionaty Ýewropa we Aziýa yklymynda geçirildi. Bu ýaryşyň gündogar şäheri Ýekaterinburg bolup, ol Ýewropa bilen Aziýanyň serhedinde ýerleşýär.
- 2014-nji ýylyň çempiony Germaniýanyň topardan hem çykmagy başarmazlygy köpleri haýran galdyrdy. Çempionlar bilen şeýle ýagdaý üçünji gezek gaýtalanýar. 2014-nji ýylda ispanlar, 2010-nji ýylda italiýalar pleý-off tapgyryna çykyp bilmändi.
- Belgiýanyň ýygyndysy 48 ýyldan soňra 2:0 hasabyna utulyp barýarka, utmagy başaran ilkinji topardyr. Olar 1/8 final duşuşygynda Ýaponiýanyň ýygyndysyny 3:2 hasabyna utdy.
- “Altyn aýakgap” baýragyna Angliýanyň hüjümçisi Harri Keýn (6 gol), “altyn pökgi” baýragyna horwatiýaly Luka Modriç mynasyp boly, şeýle hem çempionatyň iň ýaş futbolçysy hökmünde fransiýaly Kilian Mbappe saýlandy.
- Russiýanyň Prezidenti Wladimir Putin “janköýer pasportyna” eýe bolan daşary ýurtlularyň şu ýylyň ahyryna çenli Russiýa gelip gitmegine rugsat berdi.
- Horwatiýanyň ýygyndysy finaldaky garşydaşyndan bir oýun köp oýnady. Sebäbi horwatlaryň pleý-offdaky 3 duşuşygynyň netijeleri goşmaça wagtlardan soňra berilýän 11 metrlik jerime urgularyndan soňra mälim boldy. Şonuň üçin horwatlar köpräk oýnamaly boldy.
- Eýranyň zenanlaryna 1979-njy ýyldan soňra erkekler bilen stadionynda futbol tomaşa etmäge mümkinçilik aldy. Zenanlar we erkekler bilelikde Tährandaky “Azadi” stadionynda oturdylan ullakan monitorda Eýran bilen Ispaniýanyň duşuşygyny tomaşa etdi.
- Wideo kömekçi ulgamynyň (VAR) işe goýberilen ilkinji çempionatydyr.
- Kriştian Ronaldu 52 ýylyň dowamynda çempionatda 11 metrlik jerime urgusyndan peýdalanyp bilmedik ilkinji portugal futbolçysydyr. Topardaky oýunda onuň 11 metrlik jerime urgusyndan depen topuny eýranly derwezeban Alireza Beýranwand yzyna gaýtarypdy.
- Çempionatda iň köp golly duşuşykda gazanan Russiýa bilen Angliýa boldy. Ýer eýeleri Russiýa Saud Arabystanyny 5:0 hasabynda, Angliýa bolsa Panamanyň ýygyndysyny 6:1 hasabynda utdy.
- Braziliýanyň ýygyndysynyň ýyldyzy Neýmar şikesli hökmünde meýdançada 15 minutdan gowrak ýatdy. Bu dünýä çempionatynyň rekordy.
- Fransiýanyň ýygyndysy iň köp milletli topardyr. 23 futbolçydan 17-si migrantlar ýa-da migrantlaryň çagasy. Olaryň 12-si Afrikadan göçüp gelipdir.
- Ispaniýanyň ýygyndysy çempionaty gurnaýan ýer eýeleriniň ýygyndylaryny şu wagta çenli utmandyr. Bu gezek hem başartmady. Russiýanyň ýygyndysy 1/8 final duşuşygynda Ispaniýany ýeňdi.
- Senegalyň topary topardan çykyp bilmedi. Bu topardan sary duýduryş kartlary az alan Ýaponiýanyň ýygyndysy indiki tapgyra çykdy.
- Bu çempionat Ýewropanyň bäsleşigi hökmünde ýatda galdy. Topardan çykan 16 toparyň 10-sy Ýewropa ýurtlarynyň ýygyndylary boldy. Afrika yklymynyň toparlaryna pleý-off tapgyryna çykmak başartmady.
- Fransiýaly Kilian Mbappe (19 ýaş) Peleden soňra dünýä çempionatynyň final duşuşykda tapawutlanan futbolçy boldy. Pele 17 ýaşynda final duşuşygynda tapawutlanypdy.
- Fransiýanyň tälimçisi Didýe Deşam dünýä çempionatynyň taryhyna girdi. Ol hem futbolçy hem-de tälimçi hökmünde kubogy galdyran 3-nji şahsyýetdi. 1998-nji ýylda Fransiýanyň ýygyndysynyň kapitany hökmünde, 20 ýyldan soöra tälimçi hökmünde kuboga eýe boldy. Mundan ozal, Braziliýaly Mario Zagallo 1958-nji we 1962-nji ýyllarda futbolçy, 1970-nji ýylda tälimçi hökmünde, germaniýaly Frans Bekkenbaur bolsa 1974-nji ýylda futbolçy, 1990-njy ýylda tälim hökmünde kuboga eýe bolupdy.
Bizi Sosyal Medyadan Takip Edin!
Resmi Facebook Hesabımız için :


text:
Türkmenistanyň prezidenti Özbegistan bilen gatnaşyklaryň has dinamiki häsiýete eýe bolup barýandygyny aýtdy.
“Türkmenistanyň we Özbegistanyň arasyndaky gatnaşyklar hoşniýetli goňşuçylyga, dostluga we birek-birege düşünişmeklige esaslanyp, şu günki gün has dinamiki we öňe barýan häsiýete eýe bolýar, olar birek-birege ynam, deňlik we açyklyk bilen tapawutlanýar” diýlip, prezident Gurbanguly Berdimuhamedowyň iki goňşy ýurduň diplomatiki gatnaşyklarynyň 25-nji ýyl dönüminde Özbegistanyň prezidenti Şawkat Mirziýoýewe ýollan hatynda belländigi media maglumatlarynda habar berildi.
Habar berlişine görä, Berdimuhamedow Mirziýoýewe ýurtlaryň özara partnýorlygynyň pugtalanmagyna şahsy taýdan uly üns berýändigi üçin minnetdarlyk bildiripdir.
Munuň öňüsyrasynda Türkmenistanyň prezidentiniň Özbegistana saparynyň planlaşdyrylýandygy habar berlipdi. Media maglumatlarynda 5-nji ýanwarda habar berlişine görä, Özbegistanyň prezidenti Şawkat Mirziýoýew bu barada iki goňşy ýurduň diplomatik gatnaşyklarynyň 25-nji ýyl dönümine gabatlap, türkmen kärdeşi Gurbanguly Berdimuhamedowa ýollan gutlag hatynda mälim edipdir.
2006-njy ýylyň sentýabr aýynda Özbegistanyň öňki prezidenti Yslam Karimowyň ýogalmagynyň yzýany ýurt başyna geçen Mirziýoýew dekabrda prezident saýlanmagynyň yzýany ilkinji daşary ýurt saparyny Türkmenistana amala aşyrypdy we 2017-nji ýylyň dowamynda iki gezek goňşy ýurda baryp, prezident Berdimuhamedow bilen duşuşypdy.
Türkmenistanyň we Özbegistanyň aragatnaşyklary jemi 200 çemesi ylalaşyga esaslanýar.


text:
Arkadaga!
Size gysgaça soragym bar rugsat berseñiz.
Siziñ çykarýan we tassyklaýan kanunlaryñyz Konstitusiya gabat gelmeli dâlmi?
Medelem adamlaryñ erkin ýagdayda Türkmenistanyñ islendik künjeginde gezmage, işlemage , ulagyny sürmage , dynç almaga Konstitusiyada hukugy barka welaýatlylary nâme üçin Asgabada salynanok?
Yada şu günlerde çykaran gara reñk kanunyñyz.
Eger Konstitusiya gabat gelmejek bolsa geliñ Konstitusiyany yatyralyñ.
Mejlisem ýapalyñ, aýlyk berip yörmâliñ. Şeylede mejlisiñ roly ýok. Biderek halkyñ pulyny zaýalamalyñ, budjeti tygşytlalyñ. Ya da adamlaryñ sabryny synaýañyzmy? olam bolar bir gün enşalla.
Redaksiýadan: Okyjylaryň hatlary bolşy ýaly çap edilýär. Hatlarda aýdylanlar Azatlyk Radiosynyň resmi pozisiýasyny şöhlelendirmeýär.


text:
Tanymal yslam alymy Tarik Ramadan Fransiýada, iki aýalyň beren görkezmesi esasynda, jynsy zorlukda aýyplandy.
Şweýsar raýaty bolan Ramadan 2-nji fewralda adam zorlamakda we goragsyz adamy zorlamak aýyplamalaryna aýyplandy diýip, Fransiýanyň sud ulgamyndaky çeşme aýtdy.
Fransuz resmileri 31-nji ýanwarda 55 ýaşyndaky Ramadanyň “deslapky derňew bilen baglylykda” saklanylýandygyny aýtdylar.
Musulman feminist aktiwisti Henda Aýari Ramadanyň özüni 2012-nji ýylda Pariždäki bir myhmanhananyň otagynda zorlandygyny aýdýar. Ady aýdylmaýan ikinji bir aýal bolsa onuň özüni 2009-njy ýylda, Lyondaky bir myhmanhanada zorlandygyny öňe sürýär.
Ramadan bu aýyplamalary inkär edýär we onuň aklawçylary bu aýallary alymy biabraý etmek üçin dilleşmekde aýyplaýar.
Atasy Müsüdrde yslamçy “Musulman doganlygyny” esaslandyran Ramadan Oksford uniwersitetiniň häzirki zaman yslam öwremeleri professorlygyndan dynç alşa çekildi.
Günbatar mediasynda ýygy-ýygydan peýda bolýan Ramadanyň Facebookda 2 milliondan gowrak eýerijisi bar.


text:
Ebedi söz jan-ten bolýar
1Ozal-başda Söz bardy, Söz Hudaýdady, Söz Hudaýyň Özüdi.2Ol ozal-başda Hudaýdady.3Hemme zady Ol ýaratdy, ýaradylan zatlaryň hiç biri Onsuz ýaradylmady.4Onda ýaşaýyş bardy, ýaşaýyş bolsa ynsanlaryň nurudy.5Bu nur garaňkylykda parlaýandyr, garaňkylyk ony öçürip bilen däldir.
6Hudaý tarapyndan iberilen bir adam bardy, onuň ady Ýahýady.7Ol güwälik etmäge, hemmeleriň özi arkaly iman etmegi üçin Nur hakda güwälik etmäge gelipdi.8Onuň özi nur däldi, ol diňe nur hakda güwälik etmelidi.9Ähli ynsanlary ýagtylandyrýan hakyky nur dünýä geldi.
10Ol dünýädedi, dünýä Ol arkaly ýaradylypdy, emma dünýä Ony tanamady.11Ol özüniňkilere geldi, özüniňkiler Ony kabul etmediler.12Emma Ol Özüni kabul edenlere, adyna iman edenlere Hudaýyň oglanlary bolma hukugyny berdi.13Olar gandan, bedeniň islegi bilen ýa-da adamyň islegi bilen dogulman, eýsem, Hudaýdan doguldylar.
14Söz jan-ten bolup aramyzda ýaşady; biz Onuň şöhratyny, Atasynyň ýalňyz Oglunyň merhemetden, hakykatdan doly şöhratyny gördük.
15Ýahýa Ol hakda güwä geçip gygyrdy: «Meniň yzymdan bir adam geler, Ol menden üstündir, çünki Ol menden owal bardy diýenim, ine, Şudur».16Onuň dolulygyndan biziň hemmämiz merhemet üstüne merhemet aldyk.17Çünki Musa arkaly Mukaddes Kanun berildi, Isa Mesih arkaly bolsa merhemet we hakykat peýda boldy.18Hudaýy hiç kim hiç haçan gören däldir. Ony bize Atasynyň gujagynda bolan ýalňyz Ogly tanatdy.
Çokundyryjy Ýahýa
19 Ýehudylar Iýerusalimden ruhanylary, lewileri iberip, Ýahýadan: «Sen kim?» diýip soranlarynda, onuň güwäligi şeýle boldy.20Ol ykrar etdi, inkär etmedi. «Men Mesih däl» diýip ykrar etdi.21Onsoň olar: «Onda, sen Ylýasmy?» diýip soradylar. Ol: «Ýok» diýdi. «Şol geljek pygambermi?» diýdiler. Ol: «Ýok» diýip jogap berdi.22«Onda sen kim? Biz özümizi bu ýere ýollanlara näme jogap bereli, sen özüň hakda näme diýýärsiň?» diýip soradylar.23Ýahýa: «Men, Işaýa pygamberiň aýdyşy ýaly, Rebbiň ýoluny dogrulaň diýip, çölde gygyrýanyň sesi» diýdi.24Iberilen adamlar fariseýlerdendiler.25Olar ondan: «Eger sen Mesih, Ylýas ýa-da şol pygamber däl bolsaň, onda näme üçin çokundyrýarsyň?» diýip soradylar.26Ýahýa olara şeýle jogap berdi: «Men suw bilen çokundyrýaryn, ýöne siziň araňyzda biri bar, siz Ony tanamaýarsyňyz.27Menden soňra geljek Şoldur. Men Onuň çarygynyň bagyny çözmäge-de mynasyp däldirin».
28Bu Iordan derýasynyň aňyrsynda, Beýtaniýada, Ýahýanyň çokundyrýan ýerinde boldy.
Hudaýyň guzusy
29Ertesi gün Ýahýa özüne tarap gelýän Isany görüp: «Ine, Şu dünýäniň günäsini Öz üstüne alan Hudaýyň Guzusydyr» diýdi.30Meniň yzymdan bir adam geler, Ol menden üstündir, çünki Ol menden owal bardy diýip aýdanym, ine, Şudur.31Men Ony tanamaýardym, ýöne Ol Ysraýylda aýan bolsun diýip, suw bilen çokundyrmaga geldim».32Ýahýa güwä geçip, şeýle diýdi: «Men Ruhuň Gökden kepderi ýaly inip, Onuň üstünde duranyny gördüm.33Men Ony tanamaýardym, ýöne meni suw bilen çokundyrmaga ýollan Hudaý maňa Ruhuň inip, kimiň üstünde duranyny görseň, Mukaddes Ruh bilen çokundyrjak Şoldur diýdi.34Men görüp, Onuň Hudaýyň Ogludygyna şaýat boldum».
Isanyň ilkinji şägirtleri
35Ertesi gün Ýahýa ýene öz şägirtleriniň ikisi bilen durdy.36Ol gezip ýören Isany görüp: «Ine, Hudaýyň Guzusy!» diýdi.37Onuň aýdanlaryny eşiden iki şägirt Isanyň yzyna eýerdi.38Isa yzyna garap, arkasyndan gelýänleri gördi we olara: «Näme gözleýärsiňiz?» diýdi. Olar Ondan: «Mugallym, Sen nirede ýaşaýarsyň?» diýip soradylar.39Isa olara: «Geliň, görüň» diýdi. Olar baryp, Isanyň nirede ýaşaýanyny gördüler we şol gün Onuň ýanynda galdylar. Gündiz sagat dördüň töweregidi.40Ýahýanyň aýdanlaryny eşidip, Isanyň yzyndan giden iki adamyň biri Simun Petrusyň dogany Andreasdy.41Ol ilki öz dogany Simuny tapyp, oňa: «Biz Mesihi (ýagny Hristosy) tapdyk» diýdi.42Ony Isanyň ýanyna alyp bardy. Isa oňa garap: «Sen ― Ionanyň ogly Simun. Seniň adyň Kefas (terjime edilende Petrus, ýagny Gaýa diýmekdir) bolar» diýdi.
43Ertesi gün Isa Jelilä gitjek bolup, Filipusy tapdy, oňa: «Meniň yzyma düş!» diýdi.44Filipus hem Andreas we Petrus ýaly Betsaýda şäherindendi.45Filipus Natanaýeli tapyp, oňa: «Biz Musanyň kanunynda, pygamberleriň ýazgysynda ýazylan Ýusubyň ogly nasyraly Isany tapdyk» diýdi.46Natanaýel oňa: «Nasyradan oňly zat çykarmyka?» diýdi. Filipus hem oňa: «Gel-de, gör» diýdi.47Isa Natanaýeliň Özüne tarap gelýänini görüp, ol hakda: «Ine, hilesiz, hakyky ysraýylly» diýdi.48Natanaýel Oňa: «Sen meni nireden tanaýarsyň?» diýdi. Isa oňa: «Filipus seni çagyrmazyndan öň, men seni injir agajynyň aşagyndakaň gördüm» diýip jogap berdi.49Natanaýel Oňa: «Mugallym, Sen Hudaýyň Oglusyň, Sen Ysraýylyň Patyşasysyň» diýdi.50Isa oňa: «Seni injir agajynyň aşagyndakaň gördüm diýip aýdanym üçin Maňa iman edýärsiňmi? Sen mundan uly zatlary görersiň» diýdi.51Onsoň oňa şeýle diýdi: «Men size, hakykatdan-da, dogrusyny aýdýaryn, mundan beýläk siz Gögüň açylyp, Hudaýyň perişdeleriniň Ynsan Oglunyň üstüne inip-çykyşyny görersiňiz».


text:
Türkmen-täjik gatnaşyklary hil taýdan täze derejä çykdy
Hormatly Prezidentimiz Gurbanguly Berdimuhamedowyň Täjigistan Respublikasyna resmi saparynyň ikinji güni milli Liderimiziň täjik kärdeşi, şeýle hem dostlukly ýurduň Mejlisiniň aşaky palatasynyň başlygy bilen duşuşyklary boldy.
Düýn täjik paýtagtynda iki döwletiň Liderleriniň gepleşikleri üstünlikli geçirildi hem-de bilelikdäki resminamalaryň ençemesine, şol sanda Türkmenistanyň we Täjigistan Respublikasynyň arasynda strategik hyzmatdaşlyk hakynda şertnama, möhüm ugurlarda ikitaraplaýyn hyzmatdaşlygy kesgitleýän hökümetara ylalaşyklaryna we maksatnamalaryna gol çekildi.
Hormatly Prezidentimiz Gurbanguly Berdimuhamedow habar beriş serişdeleriniň wekilleriniň öňünde çykyş edip, geçirilen gepleşikleriň netijeli bolandygyny belledi. Olaryň barşynda ikitaraplaýyn görnüşde, şeýle hem halkara guramalarynyň, ilkinji nobatda, Birleşen Milletler Guramasynyň çäklerinde ysnyşykly hyzmatdaşlyk etmek hakynda ylalaşyklar gazanyldy.
Merkezi Aziýada we goňşy sebitlerde parahatçylygy we howpsuzlygy berkitmek meselelerine aýratyn üns berildi. Türkmenistanyň we Täjigistanyň arasyndaky hyzmatdaşlyk häzir şol işiň esasyny düzýär. Iki ýurduň Liderleri bu babatda garaýyşlarynyň üýtgewsizdigini tassyklap, Merkezi Aziýanyň asuda we durnukly ösmegini, onuň netijeli halkara hyzmatdaşlyk üçin giňişlige öwrülmegini üpjün edýän mäkäm we netijeli gurallary döretmäge ygrarlydygyny bellediler.
...Şu gün irden hormatly Prezidentimiz Gurbanguly Berdimuhamedow Hökümet kabulhanasynda täjik parlamentiniň (Majlisi namoýandagon) Aşaky palatasynyň başlygy Şukurjon Zuhurowy kabul etdi.
Jenap Ş.Zuhurow döwlet Baştutanymyzy mübärekläp, bütin dünýäde netijeli syýasaty hem-de döredijilikli halkara başlangyçlary bilen tanalýan ýurduň Lideri bilen duşuşmagyň özi üçin uly hormatdygyny aýtdy. Şunda häzirki resmi saparyň hem-de düýn geçirilen ikitaraplaýyn gepleşikleriň ähmiýeti bellenildi. Bu gepleşikler däbe öwrülen dostlukly döwletara gatnaşyklarynyň taryhynda täze möhüm sahypany açdy.
Hormatly Prezidentimiz Gurbanguly Berdimuhamedow mähirli sözler üçin minnetdarlyk bildirip, öz nobatynda, Türkmenistanyň hem Täjigistan bilen netijeli gatnaşyklary ösdürmäge uly ähmiýet berýändigini belledi. Bu gatnaşyklar ilkibaşdan deňhukukly we özara bähbitli hyzmatdaşlyk ýörelgelerinde guralýar. Şunuň bilen baglylykda, milli Liderimiz ýokary derejede geçirilen gepleşikleriň netijeleriniň türkmen-täjik hyzmatdaşlygyny okgunly ösdürmäge, işewür gatnaşyklary giňeltmäge hyzmat etjekdigine ynam bildirdi.
Biz Prezident Emomali Rahmon bilen ikitaraplaýyn hyzmatdaşlygyň meselelerini ara alyp maslahatlaşyp, dürli ugurlarda uzakmöhletleýin gatnaşyklary berkitmäge we ösdürmäge taýýardygymyzy tassykladyk diýip, Türkmenistanyň Baştutany belledi. Gazanylan ylalaşyklar hem-de gepleşikleriň jemleri boýunça gol çekilen resminamalar biziň gatnaşyklarymyzy has-da ösdürmäge we berkitmäge özara gyzyklanmanyň hem-de özara ynamyň ýokary derejesiniň bardygyny görkezýär.
Şeýle hem milli Liderimiz geçen döwrüň içinde döwletleriň ikisiniň hem netijeli hyzmatdaşlygyň uly we oňyn tejribesini toplandygyny belledi. Munuň özi söwda-ykdysady hyzmatdaşlygy has-da ösdürmek, medeni we ylym-bilim gatnaşyklaryny çuňlaşdyrmak babatda uzakmöhletleýin geljegi gurmaga mümkinçilik berýär.
Şunuň bilen bir hatarda, Türkmenistanyň we Täjigistan Respublikasynyň kanunçykaryjy häkimiýetleriniň arasynda özara gatnaşyklary berkitmek örän möhüm bolup durýar diýip, hormatly Prezidentimiz Gurbanguly Berdimuhamedow belledi. Biz bu ugurda tejribe alyşmak üçin kanunçykaryjy edaralarymyzyň arasynda mäkäm gatnaşyklaryň ýola goýulmagyna gyzyklanma bildirýäris diýip, döwlet Baştutanymyz sözüni dowam etdi. Şunuň ýaly hyzmatdaşlyk bize ýurtlarymyzy durmuş-ykdysady taýdan ösdürmek boýunça döwlet maksatnamalaryny üstünlikli amala aşyrmak üçin ygtybarly hukuk binýadyny döretmäge mümkinçilik berer.
Duşuşygyň barşynda Türkmenistanyň Prezidenti hem-de Täjigistanyň parlamentiniň aşaky palatasynyň ýolbaşçysy netijeli ikitaraplaýyn hyzmatdaşlygy giňeltmek üçin uly mümkinçilikleriň bardygyny belläp, döwletara gatnaşyklarynyň esasyny düzýän parlamentara gatnaşyklaryny has-da berkitmek barada pikirlerini beýan etdiler.
Parlamentara derejesinde gatnaşyklaryň giňeldilmeginiň türkmen-täjik hyzmatdaşlygyny çuňlaşdyrmaga, iki döwletiň we halklaryň arasyndaky dostlukly gatnaşyklary, özara düşünişmegi we ynanyşmagy berkitmäge ýardam etjekdigi bellenildi.
Duşuşygyň barşynda hormatly Prezidentimiz Gurbanguly Berdimuhamedow Täjigistan Respublikasynyň ýokary kanunçykaryjy we döwlet häkimiýetiniň wekilçilikli edarasynyň düzümi we işiniň esasy ugurlary bilen tanyşdyryldy. Täjigistanyň parlamenti iki palatadan: Aşaky – Wekilleriň palatasyndan (Majlisi namoýandagon) we Ýokarky – Milli Geňeşden (Majlisi milli) ybaratdyr.
Aşaky palata ählumumy, deň we göni saýlaw hukugynyň esasynda gizlin ses bermek arkaly saýlanylýan deputatlaryň 63-sinden ybarat bolup, wekilleriň 22-si deňölçegli ulgam boýunça, 41-si bir mandatly okruglar boýunça saýlanylýar. Majlisi namoýandagon hemişelik we hünär esasynda hereket edýär.
Majlisi milli 33 agzadan ybarat bolup, olaryň 25-si Daglyk-Badahşan awtonom oblastynyň, onuň şäherleriniň we etraplarynyň, Duşenbe şäheriniň we onuň etraplarynyň, respublikan tabynlygynda bolan şäherleriň we etraplaryň deputatlarynyň bilelikdäki mejlislerinde gizlin ses bermek arkaly saýlanylýar. Onuň agzalarynyň 8-si Täjigistan Respublikasynyň Prezidenti tarapyndan bellenilýär. Majlisi millide Respublikanyň ähli dolandyryş-çäk birlikleri wekilleriň birmeňzeş sanyna eýedir. Täjigistan Respublikasynyň Majlisi milli Majlisi Oliniň agzalygyna ýurduň 35 ýaşan we ýokary bilimi bolan raýaty saýlanyp biler. Deputatlaryň ygtyýarlyklarynyň möhleti 5 ýyla deňdir.
Hormatly Prezidentimiz Gurbanguly Berdimuhamedow öz nobatynda, Täjigistanyň parlamentiniň wekilleriniň palatasynyň ýolbaşçysyny Türkmenistanyň Mejlisiniň işiniň esasy ugurlary bilen tanyşdyrdy. Täze taryhy döwürde döwletiň we jemgyýetiň durmuşynyň ähli ugurlarynda ýaýbaňlandyrylan giň gerimli özgertmeleri kanunçylyk taýdan üpjün etmekde oňa möhüm orun berilýär. Ýurdumyzyň kanunçylyk-hukuk binýadyny kämilleşdirmek, halkara hukugynyň kadalaryny milli kanunçylyga ornaşdyrmak boýunça yzygiderli ädimleri ätmek bilen Türkmenistan demokratik institutlaryny ösdürmäge, raýat jemgyýetini kemala getirmäge aýratyn üns berýär.
Öňde goýlan wezipeleriň ähmiýetini nazara almak bilen, soňky ýyllarda Mejlisiň deputatlar düzümi we wezipeleri ep-esli giňeldi, birnäçe möhüm Kanunlar hem-de beýleki kadalaşdyryjy namalar kabul edildi. Olar Türkmenistanda amala aşyrylýan toplumlaýyn özgertmelere täze depgin bermäge gönükdirilendir. Şol özgertmeler bolsa milli ykdysadyýetimizi çalt depginler bilen ösdürmegi, durmuş ulgamyny döwrebaplaşdyrmagy, türkmen halkynyň durmuş derejesini ýokarlandyrmagy ugur edinýär.
Hormatly Prezidentimiz Gurbanguly Berdimuhamedow Şukurjon Zuhurowy ýetip gelýän Täjigistan Respublikasynyň milli baýramçylygy – Konstitusiýa güni bilen gutlap, halkyň bähbidine jogapkärli döwlet işinde täze üstünlikleri arzuw etdi.
Duşuşygyň ahyrynda Şukurjon Zuhurow Türkmenistanyň Prezidentine wagt tapyp kabul edendigi hem-de geçiren gadyrly we mähirli söhbetdeşlik üçin tüýs ýürekden hoşallyk bildirdi.
Türkmenistanyň Baştutany we Majlisi namoýandagonyň başlygy hoşlaşanlarynda ikitaraplaýyn gatnaşyklaryň ähmiýetli şerti bolan parlamentara gatnaşyklaryny berkitmek, kanunçykaryjylyk işinde özara peýdaly tejribe alyşmagy ýola goýmak barada pikirlerini beýan edip, iki ýurduň we halklaryň arasynda däbe öwrülen dostlukly gatnaşyklaryň we netijeli hyzmatdaşlygyň mundan beýläk-de üstünlikli ösdüriljekdigine ynam bildirdiler...
Soňra hormatly Prezidentimiz Gurbanguly Berdimuhamedow Prezident Emomali Rahmon bilen Warzob jülgesinde gezelenç etdi. Söhbetdeşligiň barşynda iki ýurduň Liderleri ekologiýa meselelerine, tebigaty goramak, suwdan rejeli peýdalanmak we klimat howpsuzlygy babatda sebit üçin umumy wezipeleriň çözülmegine üns berdiler. Bu meseleleriň birtaraplaýyn tertipde çözülmegi mümkin däldir hem-de soňky onýyllyklaryň dowamynda Orta Aziýada bolup geçýän hem-de döwletleriň gatnaşyklarynyň dürli ugurlaryny gurşap alýan goşulyşmak prosesleriniň işjeňleşendigi bellenildi.
Mälim bolşy ýaly, Täjigistanyň daglarynda Panj we Wahş derýalarynyň goşulýan ýerinden Orta Aziýada uly derýalaryň biri bolan Amyderýa gözbaşyny alyp, ýurduň iri derýalar ulgamyny emele getirýär. Amyderýanyň hapalanmagynyň öňüni almak Türkmenistanda gurluşygy dowam edýän “Altyn asyr” Türkmen kölüniň möhüm wezipeleriniň biri bolup durýar. Bu möhüm ekologiki taslama ýurdumyzyň ähli welaýatlarynda suwarymly ýerlerden zeý suwlaryny bir ýere ýygnamak üçin bir bitewi şor suw akabalar ulgamyny döretmek hem-de şol suwlary Garagumuň merkezindäki Garaşor çöketligine sowmak bolup durýar.
Zeý suwlaryny Merkezi Aziýanyň iri serhetüsti derýasyna - Amyderýa zyňmagy bes etmek BMG-niň ÝYT-nyň serhetüsti suw akymlaryny we halkara köllerini goramak we peýdalanmak boýunça Helsinkiý konwensiýasynyň talaplaryna hem-de suw meseleleri hem-de adamlaryň saglygyny goramak boýunça teswirnama laýyk gelýär. Munuň özi Türkmenistanyň dünýä we sebit derejesindäki ösüşe uly goşandy bolup durýar.
Türkmenistan Birleşen Milletler Guramasynyň Tebigaty goramak hakynda binýatlyk konwensiýasyna goşulmak bilen, ekologiýanyň ählumumy meseleleri, suw we beýleki tebigy serişdeleri aýawly saklamak we dikeltmek, çölleşmä garşy göreşmek, oba hojalyk ýerlerini ekin dolanyşygyna girizmek, howanyň üýtgemegi ýaly global meseleler boýunça halkara bileleşiginiň amala aşyrýan bilelikdäki taslamalaryna işjeň gatnaşýar.
Bu mesele düýn geçirilen türkmen-täjik gepleşikleriniň dowamynda hem gozgaldy, şonda döwlet Baştutanymyz Gurbanguly Berdimuhamedow BMG, ÝHHG, sebit guramalary bilen özara gatnaşyklaryň çäklerinde hyzmatdaşlygy has-da berkitmek maksadynyň bardygyny belledi. Türkmenistan we Täjigistan şol guramalaryň agzalary bolup durýar.
Şeýle hem biziň ýurdumyz 2017—2019-njy ýyllarda Araly halas etmegiň halkara gaznasynda başlyklyk etmeginiň çäklerinde täze sebitleýin işleriň başyny başlaýar. Şu ýylyň iýun aýynda Aşgabatda AHHG-nyň Ýerine ýetiriji komiteti işläp başlady.
Türkmenistan gaznanyň halkara abraýyny, ählumumy tebigy hadysalary bilen göreşmekde onuň ähmiýetini artdyrmak üçin ähli tagallalary eder diýip, döwlet Baştutanymyz Gurbanguly Berdimuhamedow AHHG-nyň Durnukly ösüşiň maksatlaryny gazanmak boýunça sebitiň ýurtlarynyň hyzmatdaşlygyny ösdürmek üçin oňat binýat bolup biljekdigine ünsi çekdi.
Hususan-da, AHHG-nyň işlemegi üçin şu maksatlary uýgunlaşdyrmak teklip edilýär: suw serişdeleriniň rejeli peýdalanylmagyny hem-de hemmeler üçin arassaçylygy üpjün etmek; energiýanyň arzan we ygtybarly çeşmelerine elýeterliligi üpjün etmek; jogapkärli sarp etmek we öndürmek; howanyň üýtgemegi we onuň täsirleri bilen göreşmek; deňiz ekoulgamlaryny aýawly saklamak; guryýer ekoulgamlaryny dikeltmek; durnukly ösüşiň bähbidine hyzmatdaşlyk.
Galyberse-de, işiň birnäçe ugry bolup, olar energiýanyň gaýtadan dikeldilýän çeşmeleri, ulag we söwda ulgamlarynda sebit hyzmatdaşlygy 2015-nji ýylyň sentýabrynda tassyklanan 2030-njy ýyla çenli döwür üçin ählumumy ösüşiň gün tertibiniň wezipeleriniň üstünlikli ýerine ýetirilmegine uly goşant goşup biler.
Şeýle hem Türkmenistan Aşgabatda BMG-niň Durnukly ösüş babatda hyzmatdaşlyk boýunça merkezini döretmek başlangyjy bilen çykyş etdi. Ony geljek ýyl açmak meýilleşdirilýär. Ekologiýa we howanyň üýtgemegi babatda bilelikdäki işler bu düzümiň işiniň möhüm bölegi bolup durýar.
Soňra özara söhbetdeşlikde Prezidentler Gurbanguly Berdimuhamedow we Emomali Rahmon döwletleriň ikisi üçin hem möhüm bolan halk hojalygyny senagatlaşdyrmak meselesi barada gürrüň etdiler. Milli Liderimiz ýurdumyzda bu ugurda alnyp barylýan giň gerimli işler barada gürrüň berdi. Mysal üçin, ýurdumyzyň ähli welaýatlarynda indi diňe aýry-aýry kärhanalar we zawodlar däl-de, eýsem, tutuş toplumlar we senagat zolaklary gurulýar. Olarda önümçilik işi täze tehnologiýalara we usullara, ylmy çemeleşmäni talap edýän enjamlara we awtomatlaşdyrylan ulgamlara esaslanandyr.
Ulag ulgamyny çalt depginler bilen ösdürmek, şeýle hem dünýä derejesinde bu ugurda hyzmatdaşlygy giňeltmek ýurdumyzy senagatlaşdyrmagyň möhüm şertine öwrüldi. Sebit derejesinde ähmiýetli giň gerimli taslamalary amala aşyrmak bilen biziň ýurdumyz şol bir wagtyň özünde bu ugurda häzirki döwrüň möhüm meseleleri boýunça birnäçe halkara başlangyçlary bilen çykyş edýär.
Birleşen Milletler Guramasynyň Baş Assambleýasy 2015-nji ýylyň dekabrynda Türkmenistanyň öňe süren ulag meseleleri boýunça eýýäm ikinji rezolýusiýany biragyzdan kabul etdi. Geçen ýylyň noýabrynda bolsa Aşgabatda Durnukly ulag ulgamy boýunça ilkinji ählumumy maslahat geçirildi.
Täjigistan türkmen başlangyçlaryny yzygiderli goldap gelýär, Türkmenistan—Owganystan—Täjigistan demir ýoluny gurmagyň bilelikdäki taslamasy munuň aýdyň mysalyna öwrüldi. Bu taslamanyň doly amala aşyrylmagy diňe oňa gatnaşyjy ýurtlara däl-de, eýsem, tutuş sebite örän uly peýda getirer.
Ýurdumyzyň ýangyç-energetika toplumyny diwersifikasiýalaşdyrmak barada aýdylanda bolsa, onda bu ýerde çig maly düýpli gaýtadan işlemek, dünýä bazarlarynda bäsleşige ukyply önümleriň çykarylyşyny artdyrmak, önümçiligiň döwrebap usullaryny we tehnologiýalaryny ornaşdyrmak esasy ýörelge bolup durýar.
Türkmen ykdysadyýetiniň esasy pudaklarynyň ýene-de biri elektroenergetika bolup durýar. Şunda Türkmenistan pudagy yzygiderli döwrebaplaşdyrmagy hem-de onuň kuwwatlyklaryny artdyrmagy netijesinde daşary ýurtlara iberýän önümleriniň möçberini hem ýylsaýyn artdyrýar. Biz şeýle hem güýz-gyş paslynda, ýurtda elektrik energiýasyna islegiň artýan wagtynda Owganystanyň üsti bilen Täjigistana elektrik energiýasyny ibermäge taýýardyrys diýip, milli Liderimiz Gurbanguly Berdimuhamedow aýtdy. Döwlet Baştutanlary söhbetdeşligiň dowamynda häzirki zaman döwlet gurluşynyň we milli ösüşiň ugurlaryny ara alyp maslahatlaşdylar. Hormatly Prezidentimiz ýurdumyzda ykdysady ösüşiň ýokary depginleriniň nädip gazanylandygy baradaky mesele barada durup geçmek bilen, ykdysady ulgamy özgertmegiň many-mazmunynyň nebitgaz toplumyna we çig mala berilýän ünsi ähli pudaklaryň sazlaşykly ösdürilmegine, daşary ýurtlardan getirilýän harytlaryň ornuny tutýan önümçilikleriň döredilmegine hem-de daşary ýurtlara iberilýän taýýar harytlaryň artdyrylmagyna geçirmekde jemlenýär diýip belledi.
Bu işde hususy ulgam möhüm orun eýeleýär, ýurduň durmuş-ykdysady mümkinçiliklerini açmakda oňa uly ähmiýet berilýär diýip, milli Liderimiz aýtdy. Häzir Türkmenistanyň Senagatçylar we telekeçiler birleşmesi ulanylmaýan serişdeleri özleşdirmek, täze pudaklary döretmekde esasy kuwwatly güýje öwrüldi.
Ýurdumyzyň hususy kärhanalary döwletiň goldaw bermeginde birnäçe ugurlarda, şol sanda gurluşyk işinde ussatlygyň ýokary derejesine ýetdiler. Olar iri senagat önümçiliklerini, uly ýaşaýyş jaý toplumlaryny we tutuş obalary gurýarlar. Indi Türkmenistanda ýaşaýyş jaýlary tutuş köçeleri bilen ulanmaga berilýär, şunda olar amatly ýaşamak üçin zerur bolan ýaşaýyş-durmuş we ýol-ulag düzümine eýe bolup durýar.
Senagatçylar we telekeçiler birleşmesiniň agzasy bolup durýan kompaniýalar tarapyndan “Awaza” milli syýahatçylyk zolagynda ençeme desgalar guruldy we bina edilýär diýip, döwlet Baştutanymyz Gurbanguly Berdimuhamedow sözüni dowam etdi. Şunda döwletimiz geljekde hem telekeçileriň üstünlikli işlemegi üçin ähli şertleri döreder. Ýurdumyzda erkin ykdysady zolaklar hakynda ýakynda kabul edilen kanun hem hut şoňa gönükdirilendir. Ol hususy, hojalyk, işewür başlangyçlary üçin täze mümkinçilikleri açýar.
Şeýle hem türkmen telekeçileri daşary ýurt bazarlaryna çykdylar, dürli ýurtlarda Senagatçylar we telekeçiler birleşmesiniň howandarlygynda Türkmenistanyň Söwda öýleri açylýar, çagalar baglary we mekdepler gurulýar. Russiýanyň Astrahan oblastynda we Moldowada gurlan desgalar muňa mysal bolup biler.
Ýurdumyzyň ykdysadyýetiniň döwlete degişli bolmadyk pudagynyň mümkinçilikleri bilen ýokary derejedäki gepleşikleriň öň ýanynda geçirilen türkmen-täjik işewürler maslahatynda hem tanyşdyryldy.
Şeýle hem döwlet Baştutanlary jemgyýeti ösdürmek üçin sportuň uly ähmiýeti barada gürrüň etdiler. Şunuň bilen baglylykda, sentýabr aýynda türkmen paýtagtynda geçirilen Ýapyk binalarda we söweş sungaty boýunça V Aziýa oýunlarynyň ägirt uly ähmiýeti bellenildi, şonda türkmen ýygyndy topary umumy toparlaýyn hasapda birinji orny eýeläp, medallaryň köpsanlysyny gazandylar.
Milli Liderimiz bu üstünligiň ägirt uly maksada gönükdirilen işleriň netijesi bolup durýandygyny belledi, bu işler Aşgabatda Aziada — 2017-ni geçirmek hakynda çözgüt kabul edilmezden esli wagt öň ýaýbaňlandyryldy.
Diňe paýtagtymyzda däl-de, eýsem, ýurdumyzyň ähli welaýatlarynda, şäherlerinde we obalarynda döwrebap sport desgalary we sport mekdepleri guruldy, döwlet tarapyndan köpçülikleýin bedenterbiýe-sagaldyş hereketi hemmetaraplaýyn höweslendirildi, ussat türgenler sylaglanyldy. Sport düzüminiň ösmegi bilen bir wagtda bu ugurda işjeň wagyz-nesihat işleri geçirildi.
Sportuň yzygiderli ösmegi şonuň netijesi bolup, ol umumymilli maksada öwrüldi. Sportuň dürli görnüşleri boýunça milli we halkara ýaryşlaryndan başga, ýurdumyzda ählumumy spartakiadalar yzygiderli geçirilip, olar zähmetkeşleriň, talyplaryň we mekdep okuwçylarynyň ýüzlerçe müňüsini birleşdirýär. Köpçülikleýin welosipedli ýörişler ýaly çäreler hem däbe öwrüldi. Bu ägirt uly toplumlaýyn işiň baş maksady bolsa, ýaş nesliň, ähli halkyň saglygy bolup durýar diýip, hormatly Prezidentimiz Gurbanguly Berdimuhamedow belledi.
Şu günki söhbetdeşligiň dowamynda iki ýurduň Liderleri düýn geçirilen gepleşiklere ýokary baha berip, döwletara gatnaşyklarynyň gadymdan gözbaş alýan, türkmen we täjik halklaryny öňden bäri baglanyşdyrýan dostluk we doganlyk gatnaşyklaryna daýanyp, täze belentlige çykjakdygyna ynam bildirdiler. Şunda dostlukly ýurduň Baştutany Täjigistanyň Türkmenistan bilen giň gerimli hyzmatdaşlygy ösdürmäge uly ähmiýet berýändigini belledi. Türkmenistan hoşniýetli goňşuçylyk we birek-birege kömek bermek däplerine ygrarlydygyny iş ýüzünde tassyklamak bilen, täjik halkyna doganlyk goldawyny berip gelýär.
Hormatly Prezidentimiz Gurbanguly Berdimuhamedow hoşniýetli sözler we mähirli kabul edilendigi üçin minnetdarlyk bildirip, öz nobatynda, Türkmenistanyň hem Täjigistan bilen netijeli gatnaşyklary ösdürmegi, ähli ugurlarda netijeli hyzmatdaşlygy has-da giňeltmäge ýardam etmegi maksat edinýändigini belledi.
Iki döwletiň Baştutanlary ýokary derejede gazanylan ylalaşyklary amala aşyrmak, şeýle hem özara bähbitli uzakmöhletleýin hyzmatdaşlygy giňeltmek üçin uly mümkinçilikleri açýan häzirki döwrüň wakalary bilen baglylykda, türkmen-täjik hyzmatdaşlygynyň möhüm ugurlary boýunça pikir alyşdylar.
Taraplar Birleşen Milletler Guramasynda birek-birege goldaw bermegiň üstünlikli tejribesini dowam etjekdiklerini bellediler, munuň özi iki ýurduň ählumumy ösüşiň möhüm meseleleri, hususan-da, parahatçylygy we howpsuzlygy üpjün etmek, durnukly energetika, ulag, ekologiýa we howanyň üýtgemegi ýaly möhüm meseleler boýunça iki ýurduň çemeleşmeleriniň meňzeşdigine şaýatlyk edýär.
Saparyň daşary syýasy netijeleri barada hem aýtmak gerek. Türkmen tarapy hem, täjik tarapy hem halkara guramalarynyň çäklerinde we köptaraplaýyn görnüşlerde iki döwletiň sazlaşykly işiniň ähmiýetini bellediler. Türkmenistanyň we Täjigistanyň teklipleri boýunça kabul edilen BMG-niň Baş Assambleýasynyň Rezolýusiýalary we beýleki halkara namalary onuň aýdyň netijeleri bolup hyzmat edýär. Olaryň hatarynda Türkmenistanyň başyny başlan hem-de energetika howpsuzlygy we durnukly ulag meseleleri boýunça Baş Assambleýanyň Rezolýusiýalary bar.
Türkmenistanyň hemişelik Bitaraplygy hem-de Türkmenistanyň Milletler Bileleşiginiň garamagyna girizen Halkara Bitaraplyk güni hakynda BMG-niň biragyzdan kabul eden resminamalary halkara hukuk ulgamynda aýratyn ähmiýete eýedir. Taraplar Türkmenistanyň Baş Assambleýanyň 72-nji mejlisiniň garamagyna hödürlän täze kararnamalarynyň taslamalary boýunça bilelikde işlemek barada ylalaşdylar.
Duşuşykda goňşy Owganystandaky ýagdaý hem ara alnyp maslahatlaşyldy, dünýäniň ençeme döwletleriniň tagallalaryny birleşdirmek babatda özara hereketleriň meselelerine garaldy. Olar bu ýurtda içerki ýagdaýy durnuklaşdyrmak hem-de onuň durmuş-ykdysady düzümini dikeltmek boýunça ýardam etmäge gönükdirilendir.
Şunuň bilen baglylykda, Owganystanyň Hökümetiniň hem-de ähli jogapkär we degişli owgan güýçleriniň arasynda asuda gepleşikleri ýola goýmagyň ähmiýeti bellenildi. Şonuň bilen birlikde, Türkmenistan—Owganystan—Pakistan—Hindistan gaz geçirijisi, Türkmenistan—Owganystan—Täjigistan demir ýoly ýaly iri möçberli taslamalar, Türkmenistanyň owgan tarapyna iberýän elektrik energiýasyny birnäçe esse artdyrmaga taýýardygy, yzygiderli ynsanperwer kömekleri hem-de Türkmenistanyň başyny başlaýan beýleki birnäçe anyk ädimleri owgan halkyna ýeňil bolmadyk döwürde netijeli goldawyň aýdyň subutnamasy bolup durýar.
Şunuň bilen baglylykda, şu ýylyň 14—5-nji noýabrynda Aşgabatda Owganystan boýunça sebitleýin ykdysady hyzmatdaşlygyna bagyşlanan maslahatyň 7-nji mejlisini geçirmegiň möhümdigi bellenildi.
Türkmenistanyň we Täjigistanyň Baştutanlary sebit meselelerini ara alyp maslahatlaşmak bilen, Merkezi Aziýa döwletleriniň dürli ugurlarda özara gatnaşyklaryny ösdürmegiň möhümdigini bellediler. Türkmenistanyň ozal öňe süren başlangyçlary umumy maksady gazanmak—Merkezi Aziýany netijeli halkara hyzmatdaşlyk sebitine öwürmek baradaky umumy maksady gazanmak üçin esas bolup hyzmat edýär. Howpsuzlyk we hyzmatdaşlyk meselelerine garamak, bilelikde işlemegiň maslahat beriji gurallaryny döretmek üçin hemişelik hereket edýän syýasy binýadyň döredilmegi şol başlangyçlaryň esasy maksady bolup durýar.
...Türkmenistanyň we Täjigistan Respublikasynyň Prezidentleri Duşenbe şäheriniň Halkara howa menziline gelip, bu ýerde mähirli hoşlaşdylar. Olar taraplaryň däbe öwrülen dostlukly döwletara gatnaşyklaryna üýtgewsiz ygrarlydygyny tassyklap, iki doganlyk ýurduň arasyndaky gatnaşyklaryň täze mazmun bilen baýlaşyp, üstünlikli ösjekdigine ynam bildirdiler.
Milli Liderimiz Täjigistan Respublikasyna saparyny tamamlap, Aşgabada tarap ugrady.
Paýtagtymyzyň Halkara howa menzilinde döwlet Baştutanymyz Gurbanguly Berdimuhamedowy resmi adamlar garşyladylar.


text:
Hasan Basry şeýle diýipdir: «Eý, Adam ogly! Seniň bu arkaýynçylygyň nirä çenli? Sen ertirki gün üçin däl, şu gün üçin ýaşaýarsyň. Eger sen ertirki güne ýeteniňde şu günki aklyňy ulanyşyň ýaly aklyňy ulanarsyň. Eger sen ertirki güne ýetmeseň onda bu günki eden az işleriňe ökünme. Men dirhemlerinden we dinarlaryndan hem beter, öz ömürlerinden geçen günlerine gynanan ençeme kişileri gördüm».
* * *
Şygyr:
Goýma haýyr işi ertire çenli,
Ertä çenli galjagyňam näbelli.*
* * *
Pyrgun Temimi şeýle diýipdir: «Zamananyň yzyndan ýetip bilen ýokdur. Zamana olary özüniň iki hadysasy[3] bilen dependir».
* * *
Bir gezek Nugman ibn Munzyr bir agajyň aşagynda dynç almak üçin düşläpdir. Onuň ýanynda Adyý hem bar eken. Adyý ondan:
— Eý, hökümdar! Sen bu agajyň näme diýýändigini bilýärsiňmi? — diýip sorapdyr, soň bolsa şu şygry okapdyr:
Bu saýada düşlän ençe ötegçi,
Oturyp, keýp çekip, al şerap içdi.
Möwriti geçensoň boldy ýolagçy,
Döwür hem üýtgedi, bu hala geçdi.
Nugman ibn Munzyryň şol güni mazasy bolmandyr.
* * *
Bir adamdan:
— Güýz gowumy, ýa-da bahar? — diýip sorapdyrlar.
Onda ol:
— Bahar gözler üçin, güýz agyz üçin gowy — diýip jogap beripdir.
* * *
Ibn Agraby şeýle diýipdir:
Eşidiň ýediler, baryňyz dogan,
Ölmez-ýitmez hem juwan siz elmydam,
Ýokdur sizi ynsan ornunda goýan (hepdäniň günleri).
* * *
Halyl şeýle diýipdir: «Günler üç görnüşdir, geçilen, görlen we wada berlen. Olar düýn, şu gün we ertirdir».
* * *
Çarwa arap şeýle diýipdir: «Zaman kime peýda beren bolsa, ondan peýdalandygydyr».
* * *
Ibn Semmak şeýle diýipdir: «Dünýä gowşan şondan hem öler. Oňa gowuşmadyk şonuň üstünde hem öler».
* * *
Musa ibn Abdylla ibn Hasan ibn Aly şeýle diýipdir:
Ýaşan ömrümde durmasam ýanyp,
Dergazap bolýaryn bagrymy ýakyp.
* * *
Ibn Jureýjden:
— Mekgede siziň tomsuňyz näçe aý dowam edýär? — diýip sorapdyrlar.
Ol:
— On iki aý — diýip jogap beripdir.
* * *
Şygyr:
Dostlaşalym bäri, zamana bilen,
Asandan soň müşgil baryn gördüm men.
Bir zat begendirse, ulaşyp gama,
Kynçylyga taýýar bolup durdum men.
* * *
Hezreti Aly (goý, Alla onuň ýüzüni nurlandyrsyn!) şeýle diýipdir: «Kim dünýäde arkaýyn ýaşap, özüniň onuň mekirliklerine sezewar bolandygyny duýmasa, ol aldanandyr».
* * *
Akyldar şeýle diýipdir: «Dünýäniň diňe üç zady bardyr: baýlygy, yzzaty we rahatlygy. Kim-de kim dünýäde kanagatly ýaşasa - baýlygyna gowşandyr. Kim-de kim takwa ýaşasa - yzzatyna gowşandyr. Kimiň gaýgy-gamy az bolsa - rahatlygyna gowşandyr».
* * *
Hasan kakasy Hezret Alydan:
— Ynsanlaryň dünýä bolan söýgüleri barada näme diýýärsiň? — diýip sorapdyr.
Onda Hezret Aly:
— Olar dünýäniň perzentleridir. Heý-de ynsan öz ene-atasyny söýmezmi? — diýip jogap beripdir.
* * *
Hezreti Aly (goý, Alla onuň ýüzüni nurlandyrsyn!) şeýle diýipdir: «Dünýä we ahyret göýä maşryk we magryp ýalydyr. Eger birine ýakynlaşsaň, beýlekisinden uzaklaşarsyň».
* * *
Hezreti Aly (goý, Alla onuň ýüzüni nurlandyrsyn!) şeýle diýipdir: «Dünýä kime giň bolup, özüniň dünýäden aldanýandygyndan bihabar bolsa, akly ony aldandyr».
* * *
Bekr ibn Abdylla Muzeni şeýle diýipdir: «Dünýäden dünýä bilen ýüz öwürýän adam, ody saman bilen söndürjek bolýan mysalydyr» .
* * *
Ybraýym ibn Ysmaýyl[ şeýle diýipdir: «Soňunyň puşmanlykdygyny bilip, dünýä meýil edýän adamyň haly örän geňdir».
* * *
Asmagy şeýle diýipdir: «Abu Amr ibn Agla[ maňa şu wakany gürrüň berip: «Obamyzda aýlanyp ýörkäm biriniň şeýle diýýändigini eşitdim:
Adamzadyň dünýäde,
Iň uly gaýgy-gamy,
Ulumsylyk ýüp bilen,
Ony tutjak bolmagy.
Men hem bu sözleri ýüzügimiň gaşyna ýazdym» diýdi.
* * *
Terkidünýä şeýle diýipdir: «Dünýäparaz garypdyr. Ol ony zeýrenip ýygnaýar we nägile bolup iýýär».
* * *
Hasan Basry bir adamdan:
— Seniň dünýä bolan islegiň nähili? — diýip sorapdyr.
Onda ol:
— Örän güýçli — diýip jogap beripdir.
Onda Hasan Basry:
— Ondan isleýän zadyňa ýetdiňmi? — diýip sorapdyr.
Ol:
— Ýok — diýipdir.
Onda Hasan Basry:
— Sen ondan isleýän zadyňa ýetmedik bolsaň, ondan islemeýän zadyň nähili bolar? — diýipdir.
* * *
Çarwa arap şeýle diýipdir: «Zamananyň iň gowusy köňlümiň hoşnutlyk tapanydyr».
* * *
Wehb ibn Munebbih şeýle diýipdir: — Atly aýlanyp ýörkäm, şeýle bir ses eşidildi:
Eý, ynsanlar! Ägä boluň, bir düşelge bu dünýä,
Islegini bitirip, göçüp, kepenläp münýär.
* * *
Akyldardan:
— Dünýäniň mysaly nämä meňzeýär? — diýip sorapdyrlar.
Onda akyldar:
— Dünýä özüniň mysaly bolmakdan has pesdir — diýip jogap beripdir.
* * *
Bir şahyr şeýle diýipdir:
Gije uzyn, ýöremeýär ýyldyzlar,
Ýa-da azaşdymy, ýitirip ýoly.
Olar bu gijede syr bolup galdy,
Meniň üçin olar azaşan ýaly.
Başga biri oňa şeýle jogaby beripdir:
Gije-hä uzalmady, ýyldyzlaň şol bir ýoly.
Aşyga gije uzyn, olar öňküsi ýaly.


text:
Amerikan şahyry Tomas Sternz Eliot 1888-nji ýylyň 26-njy sentýabrynda ABŞ-nyň Missuri ştatynyň Sent-Luis şäherinde dünýä inýär. Ol maşgalada ýedi çaganyň iň kiçisi bolupdyr. Onuň ata-babalaryndan Wilýam Grinlif Eliot Sent-Luisdäki Waşington uniwersitetiniň esaslandyryjysy, eje tarapyndan bolsa, Aýzek Sternz Massaçusets ştatyna ilkinji göçüp gelenleriň biridir. Eliotyň kakasy Genri Uer Eliot baý senagatçy, ejesi Şarlotta Sternz hem zehinli zenan bolup, Wilýam Grinlif Eliotyň terjimehalyny, şeýle hem “Sawanorola” dramasyny goşgy bilen ýazypdyr.
Eliot Sent-Luisdäki hususy mekdebi tamamlap, bir ýyllap hususy Massaçusets kollejinde okaýar we 1906-njy ýylda Garward uniwersitetine girýär. Zehinli, üýtgeşik ukyply Eliot uniwersitetiň okuw meýilnamasyny üç ýylda tamamlaýar we dördünji kursda magistrlik diplomyny alýar. Ol şu döwürde “Harvard Advocate” žurnalyna goşgy ýazýar we 1909-1910-njy ýyllarda bu žurnalyň redaktory bolýar. Soňra ol Pariže gidip, Sorbonnedäki nutuga gatnaşýar, fransuz edebiýatyny, ozaly bilen bolsa, şahyr-simwolistleriň şygyrlaryny düýpli öwrenýär. Ol heniz Garwardda okap ýörkä simwolizm bilen gyzyklanyp, öz ösüşine güýçli täsir eden şahyr-simwolist Žýul Laforgyň we Artur Saýmonsyň “Edebiýatda simwolizmiň hereketi” atly kitabyny okaýar. 1911-nji ýylda Garwarda dolanyp, iňlis filosof-idealisti F.G. Bredli barada dissertasiýa goraýar, sanskrit dilini we buddizmi içgin öwrenýär. Ol Şeldon talyp haky bilen ilki Germaniýa, soňra Angliýa gidip, ol ýerde Oksforduň, Bredliniň sapak beren ýeri Merton kollejinde filosofiýany öwrenýär. Eliot uzak ýaýdanjaňlyk we şübheden soňra özüni edebiýata bagyşlamagy ýüregine düwýär we dissertasiýa goramak üçin Garward uniwersitetine dolanmaýar. Ol Londonda galýar we goşgy ýazmak bilen meşgullanýar. Şahyr Ýezra Paundyň ýardamy bilen olaryň käbiri 1915-nji ýylda neşir edilýär. Ol gününi aýlamak maksady bilen bir ýyllap mugallymçylyk edýär, soňra “Lloýde” bankynda gullukçy bolup işe durýar.
Ol 1915-nji ýylda Wiwen Heýwuda öýlenýär. Olar 19 ýyl bilelikde ömür sürenlerinden soň, Wiwen näsaglyk tapýar we 1947-nji ýylda psihiatrik hassahanada aradan çykýar. Ol 1917-nji ýyldan 1919-njy ýyla çenli “Egoist” žurnalynyň baş redaktorynyň orunbasary bolup işleýär. Onuň irki goşgulary dürli döwürleýin neşirlerde, şol sanda, 1915-nji ýylda Ýezra Paundyň “Katolik antologiýasynda” peýda bolýar. Eliotyň iki şahyrana ýygyndysy “Prufrok we beýleki gözegçilikler” we “Şygyrlar” atly şahyrana ýygyndysy 1917-1919-njy ýyllar aralygynda neşir edilýär. Eliotyň “Alfred Prufrokyň söýgi aýdymy” ilkinji şowly çykan poemasy bolup, amerikan şahyry Jon Berrimen bu eseri häzirki zaman şygryýetiniň seresi hasaplapdyr.
Ol 1919-njy ýyldan başlap “Times Literary Supplement” gazetinde çykyş edip ugraýar. Bu gazetde Eliotyň dünýä edebiýatynyň ägirtleri baradaky birgiden makalalary, şol sanda estetiki eseri “Mukaddes tokaý” (1920) çap edilýär. “Jon Draýdene hormat” (1924) we “Saýlanan esseler” (1924) ýaly eserleri täze tankydy akymyň kemala gelmeginde aýratyn ähmiýetli bolupdyr. Onuň köp sanly tankydy garaýyşlary ýylda 4 sapar neşir edilýän “Criterion” žurnalynda giňden beýan edilýär. Ol 1922-nji ýylda uzyn poemalarynyň biri bolan “Hasylsyz ýer” atly poemasyny neşir etdirýär. Eliot 1927-nji ýylda iňlis ybadathanasynyň däpleri boýunça hristian dinine girýär we şol ýyl hem britan raýatlygyny alýar.
“Lanselet Endrýusyň goragynda” essesiniň girişinde ol özi barada käbir ýatlamalary ýazýar. Eliot 30-njy ýyllarda şahyrana drama ýazýar. “Daş” (1934) we “Galadaky ölüm” (1935) teatr sahnalary üçin niýetlenip, “Galadaky ölüm” Ýewropanyň we Birleşen Ştatlaryň teatrlarynda sahnalaşdyrylýar. Onuň “Maşgalanyň täzeden birleşmegi” (1939), “Agşamky kokteýl” (1950), “Şahsy sekretar”, “Garry döwlet işgäri” has oňat eserleri hasaplanýar. Onuň “Agşamky kokteýl” atly eseri Atlantikanyň iki tarapynda hem uly üstünlik gazanýar. Onuň 40-njy ýyllarda döredilen “Dört kwartet” (1943), “Býornt Norton” (1941), “Ist Koker” (1940), “Draý Selweýjes” (1941) we “Littl Gidding” (1942) ýaly eserleri has kämil şahyrana eserleri hasaplanýar. Eliot 1948-nji ýylda “Häzirki zaman şygryýetine täzeçil çemeleşmekde gazanan üstünlikleri üçin” Nobeliň edebiýat boýunça baýragy bilen sylaglanýar. Şwed akademiýasynyň agzasy Enders Esterling Eliotyň şygyrlarynda nesillerimiziň aňyna mäkäm ornaşyp biljek haýsydyr bir täsin güýç bar diýip, belläp geçýär.
Ol 1957-nji ýylda Esme Waleri Fletçere öýlenýär. Şahyr 1965-nji ýylyň 4-nji ýanwarynda 76 ýaşynyň içinde aradan çykyp, Angliýanyň Somerset graflygynyň Ist-Koker obasynda depin edilýär. Eliot köp baýraklar bilen sylaglanýar. Olaryň arasynda “Hyzmatlary üçin” (1948) britan ordeni, “Hormat legiony” (1954) fransuz ordeni, “Gýote Ganzeý bileleşigi” (1954) ýaly ordenler bar. Eliot 16 sany iňlis, amerikan we ýewropa uniwersitetleriniň hormat derejesi bolup, ol Oksford kollejleriniň geňeşlikleriniň hormatly agzasydyr.
Şahyr ömrüniň dowamynda ýygy-ýygydan Watanyna gidipdir, ýakynlary bilen görşüp durupdyr, nutuklar bilen çykyş edipdir, neşirýat işi bilen meşgullanypdyr. Ol köp sanly amerikan baýraklaryny alypdyr, 1948-nji ýylda Prinstondaky fundamental barlaglar institutynyň ylmy geňeşiniň agzasy hem-de 1947-1954-nji ýyllar aralygynda Amerikan kongresiniň kitaphanasynyň geňeşliginiň agzasy bolýar. Eliotyň döredijiligine bagyşlanan makalalar ol aradan çykandan soň hem dowam edýär. Amerikan tankytçysy Irwin Erenpraýsyň pikirine görä, Eliotyň şygryýeti adamzat ruhunyň jümmüşine aralaşmagy bilen tapawutlanýar. Şahyr biziň iň bir gizlin duýgy-düşünjelerimiziň üýtgäp duran geň-taň tebigatyna oňat düşünip, ony öz usulyýetine görä, beýan edipdir.
Amerikan şahyry Tomas Sternz Eliot 1888-nji ýylyň 26-njy sentýabrynda ABŞ-nyň Missuri ştatynyň Sent-Luis şäherinde dünýä inýär. Ol maşgalada ýedi çaganyň iň kiçisi bolupdyr. Onuň ata-babalaryndan Wilýam Grinlif Eliot Sent-Luisdäki Waşington uniwersitetiniň esaslandyryjysy, eje tarapyndan bolsa, Aýzek Sternz Massaçusets ştatyna ilkinji göçüp gelenleriň biridir. Eliotyň kakasy Genri Uer Eliot baý senagatçy, ejesi Şarlotta Sternz hem zehinli zenan bolup, Wilýam Grinlif Eliotyň terjimehalyny, şeýle hem “Sawanorola” dramasyny goşgy bilen ýazypdyr.


text:
Türk metbugaty türkmenistanly raýatlaryň 12-nji fewralda Türkmenistanda geçiriljek prezidentlik saýlawynda ses berip bilmegi üçin mümkinçilikleriň dörediljekdigini habar berdi.
Eýsem, Türkiýedäki, Ýewropadaky türkmen migrantlary we studentleri Türkmenistanda geçiriljek prezidentlik saýlawy barasynda nähili pikirde? Olar prezidentlik saýlawyna gatnaşyp, ses bermekçimi?
Şeýle-de, Türkmenistanyň daşary ýurtlardaky raýatlary nobatdaky prezidentlik saýlawyndan nämä garaşýarlar?
Azatlyk Radiosy "Dünýä türkmenleri" gepleşiginiň bu sanyny Türkiýedäki we Ýewropadaky türkmen raýatlarynyň prezidentlik saýlawy barasyndaky garaýyşlaryna gönükdirýär.
Gepleşigi diňläp, öz pikirleriňizi we tejribeleriňizi aşakdaky forumda teswir görnüşinde galdyryp bilersiňiz.